text:
Orð: Mikkjal á Ryggi
Lag: Henrik Rung (Fyrigev oss syndir várar)
1. Javnt vit treingja til at biðja:
«Leið í freistingar oss ei.»
Einans Guð vár kann oss styðja,
manga ferð vár fótur gleið;
mangur lágt í feni lá,
vildi reisa seg upp frá,
royndi mátt sín, einki batti,
fyrr enn hond Guð honum rætti.
2. Illimaður er til reiðar,
hava vil hann okkum øll,
lokkar oss á gøtur breiðar,
lovar gleim og glæstrihøll.
Faðir góði, ver tá nær!
Rek hann, rek hann burt frá mær!
Fastatøkur vil hann fáa,
lat hann ikki at mær náa!
3. Ríkidømis svikaræði,
hugmóðs skilaleysa trá,
øvund, girnd og ilskubræði,
lygn og svik og hat og háð,
hvørt um annað trokar inn;
styrk tí, Guð, várt veika sinn!
Vantrúgv er tað alraversta,
vinnur hon, má vón øll bresta.
4. Lat títt sanna orð oss lýsa!
Vend til tín vár hug og trá!
Heljarlystir høvur rísa,
lat teir onga framgongd fá!
Lepa sundur Sátans gørn!
Verj oss væl tey smáu børn!
Varðveit bæði ung og gomul!
Leið oss lívsins veg øll somul!


c: text/html

text:
St Vinsent og Grenadinoyggjar
St. Vinsent og Grenadinoyggjar (enskt; Saint Vincent and the Grenadines) er eitt land í Karibia. Landið hevur 32 oyggjar og liggur norðan fyri Trinidad og Tobago. Oyggjabólkurin Grenadinurnar er býtt ímillum londini Grenada og St. Vinsent og Grenadinoyggjarnar. Høvuðsstaðurin eitur Kingstown. Mest verður útflutt av rávørum, m.a. bananir. Týdningarmestu handilspartnarnir eru Trinidad og Tobago, Sambandsríki Amerika og Stórabretland. Oyggjarnar eru limir í Bretska Samveldinum og hava tí Elisabeth II drotning sum stjórnarovasta.
Slóðir[rætta | rætta wikitekst]

robotstxt: allowed

filter: keep


text:
Samfelagskunning er almenn kunning til samfelagið. Tá ein sendur út samfelagskunning, skal hon verða viðkomandi fyri ein størri bólk í samfelagnum. Tað er brúkarin sjálvur, ið velur, hvat fyri samfelagskunning hann ynskir at fáa.
Sí, hvussu nógv hava móttikið og hugt eftir boðunum.
Spar tíð við at senda eini boð, dagføra tey, og at tey sjálvvirkin verða strikaði.
Vel hvørja kunning tú vilt hava, grundað á evnir og tíð.
Í samband við avlýsingar, broytingar o.a. fær móttakarin samfelagskunningina beint á telefonina, og noyðist ikki at leita eftir hesari kunning sjálv/ur.
Sí kunningina á einum korti.
Vel sjálv/ur hvørji øki í Føroyum, tú hevur áhugað í, og so móttekur tú bara kunning úr teimum valdu økjunum.
Samfelagskunningin hóskar seg væl til almennar tænastur, sum t.d. hava við streym, vatn, hita at gera.
Tá vegarbeiði verður framt og vegir eru stongdir, er tað sera viðkomandi hjá borgarum at fáa kunning um hettar.
Samfelagskunningin hóskar seg væl til fráboðanir um avlýsingar og broytingar í ferðaætlanum.
Við hjálp av kortinum er tað lætt hjá ferðafólki at síggja hvørji tiltøk eru, og hvørji áhugaverd støð eru at vitja.
Virkisloysnin hjálpir einum virki við at kunna starvsfólki á ein einfaldan og ómakaleysan hátt, soleiðis at tey við bert einum klikki, finna kunningina. Kunningin verður send beinleiðis út á Alarm.fo appina, ið fylgir við hesari loysnini.
Sí hvør hevur sæð boðini og ikki.
Send beinrakna kunning til ein ella fleiri bólkar av starvsfólki.
Skipanin koyrir á netinum og krevur ongan KT-rakstur.
Spar tíð við at senda eini boð, dagføra tey, og at tey sjálvvirkin verða strikaði.
Send og avgreið spurningar til starvsfólk ómakaleyst og stundisliga.
Við hjálp av tíðarásetingum, avgerð tú nær boð verða send og hvørva aftur.
Eitt klikk og móttakarin hevur yvirlit.
Móttakarin fær stundisliga fráboðan, tá eini boð eru send.
Virkisloysnin hóskar seg væl til ítróttarfeløg. T.d. kann ein venjari sjálvur avgera hvørji lið ella venjaratoymir boð skulu sendast til.
Við virkisloysnini kunnu lærarar sjálvir innrita seg við sínum egna brúkaranavnið og loyniorðið at senda til sín flokk.
Tiltaksloysnin hóskar seg væl til festivalar, stevnir og størri tiltøk, men kann eisini nýtast til m.a. fjepparabólkar, handlar v.m.
Legg skráir, upplatingartíðir og annað sølufremjandi tilfar til allar tínar tiltakslimir at síggja.
Sí hvussu nógvir limir eru í tínum tiltaki, hvussu nógv hava móttikið boðini, hava sæð og ikki sæð boðini v.m.
Legg alla kunning á tína tiltaksloysn í samband við tiltøk.
Til ber at leggja myndir, filmar og pdf fílur afturat boðum, ið verða send til tínir tiltakslimir.
Eitt klikk og móttakarin hevur yvirlit.
Tiltaksloysnin hóskar seg væl til festivalar, stevnur og størri tiltøk, har nógv fólk savnast. Hetta tí at tú kanst savna alla kunning á einum stað, so sum skráir, kort av økinum, reglugerðir, vegleiðingar, sangheftir v.m.
Handlar kunnu nýta tiltaksloysnina til at leggja síni tilboðsbløð út, broytingar og upplatingartíðir. Tá t.d. eitt tilboðsblað verður sent, er tað stundisliga úti hjá øllum limunum.
Fólk melda til ein fjepparabólk, har fyrisitarin t.d. kann leggja eina dystarskrá, myndir, tíðindi, felagstúrar og onnur fjepparatiltøk.
Til ber at leggja sína matskrá út á tiltaksloysnina og halda hana dagførda.
Neyðboð eru ætlaði mynduleikum. Neyðboð fara út til øll, ið hava Alarm.fo appina og skulu bara nýtast í serligum førum. Tey hava eitt serligt frámerki, ið hálýsur tey.
Neyðboð eru einans til mynduleikar.
Neyðboð fara út til allar brúkarar uttan atlit til teirra valdu stillingar.
Neyðboð hava serligt frámerki á kunningaryvirlitinum og kortinum.
Neyðboð eru altíð ovast í yvirlitinum.
Neyðboð hóska seg væl til politi. Hetta kann verða í samband við saknaðar persónar, vandamiklar støður og mangt annað.
Í samband við storm kann ein veðurstøð senda boð út til borgarar at t.d. halda seg inni.
Í samband við stóran eld, ið kann krevja mannalív, er Alarm.fo eitt sera hent amboð.
Tá farlig evnir ella aðrir heilsuvandar eru, kunnu neyðboð nýtast til at kunna um vandan.
Send eina tilkalling út til bólkar, ið stundisliga skulu hava boð. Við hjálp av trýstigsváttanini, ið fyrst sendur vanlig boð, síðani sms og til seinast vísir at uppringing eru neyðug, tryggjar Alarm.fo at boðini koma út.
Sendarin fær beinanvegin yvirlit, og sær hvør hevur móttikið og svara boðnum.
Við tilkalling fær kundin sítt egna serbygda markamót, fyri at tryggja at tað er so einfalt, beinraki og skjótt sum gjørligt at fáa boð út.
Møguligt er at senda eini taluboð, ið móttakarar kunnu hoyra.
Sendur sjálvvirkandi eini sms boð, um móttakarin ikki svarar ella móttekur boðini.
Tilkalling hevur nógvar aðrar hentleikar, ið kunnu gagnnýtast.
Tilkalling hóskar seg væl til politi. Hetta kann vera tilkalling í samband við neyðstøður.
Send út eina tilkalling tá brúk er fyri meira starvsfólki.
Innkalling er eitt sera hent amboð at hava hjá lokalum bjargingarfeløgum t.d. í samband við storm, eld o.a., soleiðis at tað er ómakaleyst at savna bjargingarfólki saman við einum einkultum boðum.
Um t.d. sløkkiliðið hevur brúk fyri meira fólki til ein eldsbruna, er tilkallingarskipanin hjá Alarm.fo eitt sera hent amboð at hava.
Sum heild kann tilkalling nýtast til allar fyritøku og stovnar, sum hava starvsfólk, ið eru standby. Við hjálp av trýstigsváttanini, ið fyrst sendur vanlig boð, síðani sms og til seinast uppringing, tryggjar Alarm.fo at boðini koma stundisliga út til rætta viðkomandi.


text:
Tey eldru hava rætt til eitt gott og virðiligt lív
Kommunurnar hava yvirtikið eldraøkið. Tjóðveldi fer í verki at vísa, at hetta er ein gongd leið. Tórshavnar kommuna kann við einum burðardyggum búskapi veita eina góða og virðiliga tænastu til allar okkara eldru borgarar og teirra avvarðandi. Um peningur er til skattalætta, so er peningur eisini at nøkta tørvin á eldraøkinum.
Tørvur er á at dagføra kommunalu heimini á eldraøkinum. Húsfólkini skulu hava ein virðiligan gerandisdag og dugnaligu starvsfólkini skulu hava bestu arbeiðsumstøður at veita húsfólkunum eina munagóða røkt. Hetta kann gerast við at dagføra mest ótíðarhóskandi ellis-, umlættingar- og røktarheimini.
Eitt ítøkiligt dømi er, at í Ellisheiminum eru tvey baðirúm til 25 húsfólk. Hvør finnur seg í tí? Akkurát hesin aldursbólkurin hevur ein frammihjárætt til egið baðirúm. Húsfólkini á Ellisheiminum eru fyri vanbýti í mun til umstøðurnar í hinum heimunum í Tórshavnar kommunu.
Arbeiðsmstøðurnar hjá starvsfólkunum í elstu ellis-, umlættingar- og røktarheimunum í Tórshavnar kommunu eru ikki nøktandi. Um starvsfólkini hava góðar arbeiðsumstøður, so fáa húsfólkini ein góðan og virðiligan gerandisdag.
Ellisheimið hevur tørv á dagføringum og somuleiðis Umlættingarheimið. Tørvur er á einum nýggjum ellis- og røktarheimið, við umlættingarplássum, sum lýkur øll nýmótans krøv. Um Ellisheimið – og kanska okkurt av teimum smáu eisini – verður niðurlagt og eitt nýmótans størri heim verður bygt, so fæst samstundis ein effektivur og rationellur rakstur á eldraøkinum. Íløgan sparir seg inn aftur eftir stuttari tíð.
Tá tey eldru eru flutt út kunnu ung og lesandi flyta inn – hjá teimum flestu ungu er eingin trupulleiki við, til dømis, felags baðirúmi.
Jóannes Guttesen, listi E.


text:
Nógv ymisk fiskasløg eru í sjónum runt Føroyar. Men hvussu er tað nú við fiski; Hvat etur hann? Hvussu skjótt svimur hann? Hevur hann húð? Rulla niður og verð klókari upp á fisk!
Píkasjey! Hevur fiskur fjaðrar? Jess! Les meira her!
Visti tú, at fiskur hevur ein luftlumma, sum hjálpir honum at halda seg uppi í sjónum? Les meira her!
Visti tú, at tú liturin á fiskakjøtinum kann siga tær, hvussu skjótt fiskurin svimur?
Tey flestu dýrini hava 5 sansir. Tey síggja, hoyra, føla, smakka og lukta. Men flestu fiskar hava eitt sansagagn afturat ...
Fiskur tyggir ikki, men svølgir fongin heilan. Skapið á kjaftinum sigur okkum, hvat fiskurin etur.
Tú heldur kanska, at tað bara er fuglur, sum reiðrast. So er ikki.
Summi fiskasløg gýta fleiri 1.000 rogn og onnur einans 100. Hvussu nógv rogn mann vera smart at gýta?
Fiskur hevur ikki raddarbond, men kortini kann hann gera ljóð. Les hvussu her!
Nýklakt yngul undan flatfiski livir uppi í sjónum og líkist vanligum fiski.


text:
Russisk sendinevnd á vitjan í Vinnuhúsinum20. juni 2017
Kunningarfundur um vinnu ph.d verkætlanir og stuðul19. juni 2017
Mentorurin og eg12. juni 2017
Bogi Jacobsen nýggjur formaður29. mai 2017
Stjórin hendan mánaðin – Torben Voss Nielsen29. mai 2017
Føroya Arbeiðsgevarafelag hevur havt aðalfund22. mai 2017
Nevndin í Ráðgevarafelagnum afturvald8. mai 2017
Føroyingar við á fiskimessu í Brússel frá byrjan27. apríl 2017
Úrslit frá nøgdsemiskanning løgd fram fyri kommunurnar24. apríl 2017
Føroyskar fyritøkur á messu í Brússel í vikuni24. apríl 2017
Matur úr norðurhøvum á ES marknaðin24. apríl 2017
Hvussu eru lokalu umstøðurnar at reka vinnu í Føroyum?19. apríl 2017
Nevndin í Handilsvinnufelagnum afturvald10. apríl 2017
Sendistovur Føroya havt framløgu um teirra virksemi20. mars 2017
Kunning um ætlanirnar á handilsøkinum20. mars 2017
Útflutningstiltak í Vinnuhúsinum hósdagin kl. 14.0013. mars 2017
Stjórin henda mánaðin – Símun Hammer13. mars 2017
Verkætlanarstuðul úr NORA27. februar 2017
Ferðavinnustevnan verður á Hotel Føroyum20. februar 2017
Limatiltak fyri sjálvstøðug vinnurekandi20. februar 2017
Møguleikarnir liggja í handverkinum20. februar 2017
Starvslæran liðug20. februar 2017
Seta fulla ferð á fríhandilssamráðingar millum Noreg og Kina13. februar 2017
Shipping styrkir føroyska samfelagið 6. februar 2017
Stjórin henda mánaðin – Søren Lünell Bruhn30. januar 2017
Koreanskur vararáðharri vitjaði Vinnuhúsið23. januar 2017
NATA lýsir eftir umsóknum23. januar 2017
Rákið í 2017 á sosialum miðlum 23. januar 2017
Partafelagsskatturin heldur áfram at lækka í Evropa.16. januar 2017
Vinnuhúsið søkir eftir starvslesandi9. januar 2017
Gleðilig jól og gott nýggjár19. desember 2016
Nýggj vegleiðing um setanarviðurskifi19. desember 2016
Leinkjan.fo knýtir fyritøku og lesandi saman5. desember 2016
Stjórin henda mánaðin – Jóhannes Steingrund28. november 2016
Øll hoyringssvar almenn21. november 2016
Stórur búskaparligur fyrimunur fyri Noreg at gerast partur av TTIP21. november 2016
Heimleiðistiltak við Helga Rasmussen í farnu viku14. november 2016
14 fyritøkur luttóku á vinnuferð til Kina í farnu viku7. november 2016
Heimleiðistiltak í Vinnuhúsinum mikudagin kl. 15.007. november 2016
Heimleiðistiltak við Helga Rasmussen 9. november31. oktober 2016
Vinnuferð til Kina24. oktober 2016
Ráðgevarafelagið skipar fyri skeiði í byggirætti 28. oktober17. oktober 2016


text:
Ingi: Vit mugu rættað uppá verjuna
ítróttur08-02-2018 - 22:30 - Jóanis Albert Nielsen
Kyndil og VÍF leiktu í kvøld fyrru hálvfinaluna í Faxe-kondi steypakappingini, Kyndil vann dystin 28-25. Eftir dystin fingu vit orð á Inga Olsen venjara hjá VÍF.
Hvussu upplivdi tú dystin í dag?
- Eg upplivi hann soleiðis, at vit hava skiftandi góðar og ringar tíðir í dystinum. Vit hava takið í fyrra hálvleiki, men missa tað nokkso lætt í seinna hálvleiki, tá fáa teir momentum. So hanga vit afturút, men tá ið teir byrja at fáa nakrar býttar útvísingar so heinta vit teir øguliga skjótt, men so gera vit nakrar feilir móti endanum, sum ger at vit tapa við trimum eftir at støðan var 25-25.
Tit førdu í hálvleikinum, men so riggar einki at byrja við í seinna hálvleiki, hvat henda har?
- Vit gera fyri tað fyrsta nógvar feilir, og tað hendir ofta tá ið man ikki er ordiliga klárur. Í dag vóru tað vit, so henda nøkur býtt ting, vit tora ikki ordiliga at spæla spælið. Tá ið so feilir koma blívur tað eitt sindur ósikkurt. Tíbetur komu vit afturíaftur tá ið teir byrjaðu at gera feilir.
Tit spæla longu seinnu hálvfinaluna sunnudagin, og eru afturúr við 3 málum, hvat skulu tit gera øðrvísi?
- Nú fara vit fyri tað fyrsta at hyggja eftir dystinum, og kanna eftir hvat vit kundu gera øðrvísi og hvar vit kunnu gera tað betur. Kyndil fekk eisini nøkur heldig mál, og vit brenna nógv. Vit gera nógv ting rætt í dag, men at lata 28 mál inn í dag er ov nógv. So vit mugu hyggja eftir hvat vit fáa gjørt við verjuna, segði Ingi við jn.fo eftir dystin.


text:
Tax Free handilin
Á dekki 5 finnur tú taks-fría handilin Explorer Shop. Á vári 2016 bleiv handilin útbygdur, og er nú størri enn nakrantíð áður.
Norröna hevur ein nýmótans og fjølbroyttan tax-free handil - Explorer Shop. Vit bjóða eitt stórt úrval av vanligum tax-free sølulutum, og afturat hesum eitt breitt úrval av føroyskum og íslendskum designvørum. Í handlinum eru fleiri vakrar føroyskar klædnamerkivørur, sum prýða hillarnar. Eisini bjóða vit hondgjørdar lutir og design lutir frá Danmark, Føroyum og Íslandi.
Handilsøkið við luktilsum, smyrsli og tilhoyri er størri og meira nýmótans. Her bjóða vit alt frá smálutum til lutir frá teimum kendastu merkjunum. Vitja okkara stóra øki við víni, rúsdrekka og góðgæti. Shoppingmøguleikarnir eru góðir umborð - og prísirnir sera kappingarførir.
Okkara prísgaranti tryggjar, at vit altíð eru 20% bíligari, tá tað snýr seg um luktilsi og smyrsl, samanborið við vegleiðandi prísir á danska marknaðinum. Um tú innan 30 dagar kanst skjalprógva, at tú hevur funnið vøruna bíligari (sertilboð, søla á netinum og útsøla undantikið) enn tú hevur keypt tað fyri í Explorer Shop umborð, gjalda vit prísmunin. Vinaliga set teg í samband við Shop Manager umborð viðv. hesum - shopmanager@norrona.fo


text:
Ársfundur RFF verður fríggjadagin 2. februar
26-01-2018
Ársfundur hjá Ráðnum fyri Ferðslutrygd verður fríggjadagin hin 2. februar 2018 í Auditorinum í Smæruni, J. H. Schrøtersgøtu 7 í Havn frá kl. 10.00.
Dagurin verður býttur í tveir partar. Fyrrapartin seta vit ljóskastaran á ferðslutrygdararbeiðið í Noregi, sum er millum tey londini í heiminum, sum hevur fæst deyð í ferðsluni í mun til fólkatalið. Eisini fara vit at viðgera ferðtálmandi tiltøk á kommunalum vegum og landsvegum í Føroyum.
Hesin parturin av degnum er almennur.
Seinnapartin er sjálvur aðalfundurin sum er fyri føstu limirnar, kommunurnar og aðrar limir.
Í fjør varð samtykt at broyta viðtøkuna í sambandi við nevndarval við skiftisreglu nú komandi ársfund, har øll nevndin stendur fyri vali. Hesi eru skotin upp samsvarandi §6 í viðtøkunum í seinasta lagi 14 dagar fyri ársfundin:
Til nevndarformann:
Kári Thorsteinsson, verandi formaður
Uppskotin av: Akstovuni, Landsverki, Betri Trygging
Sum nevndarlimir, har fýra skulu veljast (í bókstavarøð)
• Mikkel H. Frandsen, Landsverk
• Lovisa P. Glerfoss, Kommunufelagið
• Vivian Johansen, Trygd
• Jónhild Rasmussen, Betri Trygging
• Andrea á Rípuni, Føroya Lærarafelag
Sum varalimir:
• Gunn H. Møller, Landsverk
Skrá fyri Ársfundi (alment)
1. Val av fundarstjóra
2. Ársfrágreiðing formansins – Kári Thorsteinsson og Brynhild Høgnadóttir
3. Framløga og góðkenning av grannskoðaðum roknskapi – Brynhild Høgnadóttir og Eyðstein Jensen, bókhaldari
4. Val av formanni. Stendur fyri vali (Sí uppskot omanfyri)
5. Val nevndarlimum. Øll standa fyri vali (Sí uppskot omanfyri)
6. Val av grannskoðara
7. Innkomin mál (Eingi onnur mál innkomin enn uppskot til formann og nevndarlimir)
8. Ymiskt
« Aftur


text:
Góðkenning
Mælt verður til einans at nýta endurskin við evropeisku góðkenningini EN 13356. Hetta fyri at lúka treytina um, at endurskinið skal síggjast úr 140 metra fjarstøðu.
Endurskinsvestar til arbeiðsnýtslu skulu verða merktir við góðkenningini EN 471 ella EN 20471. Endurskinsvestar til frítíðarnýtslu skulu hava góðkenningarmerkið EN 1150.
Er nógv prent á endurskininum, er afturskinið avmarkað. Minst 15 cm2 av skyggjandi tilfarinum á einum endurskini skulu vera uttan prent, skal endurskinið lúka lógarfestu treytirnar.
Viðlíkahald
Vaska endurskinini av og á. Virknaðurin hjá endurskinum viknar sum frálíður, og endurskin eiga at verða skift út, tá tey eru uml. tvey ár.


text:
Kvota 2 er møguleikin hjá teimum, har miðaltalið í gymnasiala miðnámspróvnum ikki er nóg gott ella har umsøkjari hevur annað javngott prógv á sama stigi ella hægri. Tá verða eisini aðrir førleikar enn gymnasialt miðnámsskúlaprógv tiknir við í metingina.
Í hesum sambandi verður skipað fyri kunning um útbúgvingarnar. Byrjað verður í Suðri, har kunning verður komandi hósdag 21. februar á Miðnámsskúlanum í Hovi. Um dagin verður kunning fyri næmingum á Miðnámsskúlanum og um kvøldið kl 19 verður almenn kunning fyriskipað á sama staði kl 19. Her fáa fólk høvi at hoyra nærri um útbúgvingarmøguleikar á Setrinum til heystar.


text:
Jens Hákun Leo
20.04.2017 - 13:30
Tíðindi > Samfelag & Politikkur > Almannaverk og sosiala økið
Fróðskaparsetur Føroya og Tórshavnar kommuna skrivaðu í gjár undir samstarvsverkætlan, sum inniber, at tað kemur at standa í boði hjá øllum borgarum í Tórshavnar kommunu, ið fylla 75 ár í 2017, at fáa kannað sjón og hoyrn og at fáa kannað ljósviðurskiftini heima við hús.
Fróðskaparsetrið vísir herundir á, sipandi til kanningar, sum gjørdar eru á hesum øki, at fleiri eldri fólk góðtaka broytingarnar, tillaga seg umstøðurnar og sláa seg til tols við, at einki er at gera og gera lítið fyri at gagnnýta og betra ta sjónina og hoyrnina, sum er til taks.
Samstarvsverkætlanin fatar, sambært Setrinum, eisini um ljósviðurskifti heima við hús. Kanningar vísa, at fleiri aldrandi fólk hava lítið ljós heima um veturin, tá ið myrkt er. Gott ljós er tað besta hjálpartólið, vit hava fyri sjónina.
Hetta er eitt tilboð til borgarar í kommununi, og endamálið er at tryggja, at tann hoyrnin og sjónin, sum er eftir, verður varðveitt so leingi sum møguligt. Tað er sjálvboðið at luttaka, skrivar Setrið at enda.
Avtalan er ímillum Sjúkrarøktarfrøðideildina á Fróðskaparsetri Føroya og Heilsu- og umsorganartænastuna í Tórshavnar kommunu.


text:
Tel. +298 239690
Kanadiskur útróðrabátur, mál 637
Prísuppskot kr. Hóskandi boð | Fiskiskip
Upplýsingar um bátin
M/B Ocean er til sølu ella í bíti við minni og bíligari bát. Báturin fekk eina ordiliga yvurháling í fjør, har var nógv gjørt, tí er hann í sera góðum standi og sera væl útgjørdur.
Dekkið er stórt og sera væl riggað,einkið skal flytast,tá ein skiftir ímillin nylonlínu á trummlu og stampalínu.
Trumlan til nylonlínuna tekur 21 fj.av 4 mm.robust og orkar væl niður á djúpt vatn.
Lættar rúsir kunnu væl brúkast at clipsa á nylonlínuna. Eisini kunnu 45 góðar línur á stokkum fylgja við.
Í bakborð er alt klárt til snellur, men fylgja ikki við,har ber eisini til at hava splittara ella uppstokkara og pláss er fyri nógvari línu at hanga á stokkum.
Er sera róligur bátur við stórum kjøli.
Økonomiferð 8 – 10 míl. Toppferð 14 míl.
Vælkomin at geva boð. Smálutirnir í lýsingini tykjast rættir, men full vissa kann ikki veitast fyri teimum.
Prísuppskot
kr. Hóskandi boð
Størsta longd (LOA)
13,28m
Bátasmiður
Guimond Boats Ltd., Kanada
Tonsatal (BRT/GT)
10,99 / 3,20
Framtøkumegi (KW/HK)
480 HK
Hentleikar, sum báturin hevur
Nautisk tól
Annað:
Tólini eru øll nýggj og av slagnum Furuno, eisini Iridium sat-tlf., digital navtex, max-se (TZ), eisini til boyurnar, internet, inmarsat-trackari, epirb, stórsendari, 2 VHF o.a.
Motorur
Slag av motori:
Volvo Penta, TAMD 75EDC 34900 KW
Annað:
Aksiltrekk í fjør (5 ár fram) og nýggja stabilitetsbók (10 ár fram). Alt kann stýrast við rulluna, eisini bov skrúva og autopilot. Kraftiga nýggja síðuskrúvu.
Trygdarútgerð
Bjargingarbátur/fólk::
6 fólk
Fiskitól- og reiðskapur
Annað:
Fiskiloyvi Bólkur 5A. 12 kør á 500 í last + lúku 45 línur kunnu fylgja við. Kalvalína: 21 fjórðingar 2500 húkar: Eisini brúkast til hemara, tunfisk og laks.
Onnur viðurskiftir
Hevur hesin bátur tín áhuga?
Gev eitt boð
Fyri at geva eitt boð, skalt tú útfylla eitt oyðublað, og senda tað aftur til okkum. Heinta oyðublaðið niðanfyri.
Heinta
Ókeypis ráðgeving
Vit ráðgeva og vegleiða í sambandi við sølu av fastogn, og hjálpa til, at virðismeta ognina.
Tá heitt verður á okkum hjálpa vit fegin, og tað kostar einki at tosa við okkum.
Lánroknari í samstarvi við Norðoya Sparikassa
Roknari mentur av Beak sp/f í samstarvi við Norðoya Sparikassa
Úrslit
kr. -,-*
At gjalda um mðn.
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Vís áhuga
Fyll út oyðublaðið, fyri at fáa meiri kunning og tilfar um ognina.
Hava tygum fleiri spurningar, ert tú vælkomin at ringja til Meklaran á tlf. +298 239690


text:
Gestur hjá veruleikanum er sjálvsævisøguliga frásøgnin hjá Pär Lagerkvist. Hon er um tann lítla dreingin Anders og uppvøkstur hansara við eini jarnbreytarstøð í tí svenska smábýnum um aldarskiftið 1900. Anders sær umheimin sum ígjøgnum eitt vindeyga og livir heilt í sínum egna veruleika, og hann hugsar nógv um tað, sum hendir uttan um hann. Bókin lýsir ta spennandi ferðina á skinnaravagninum við pápanum, sum arbeiðir á jarnbreytastøðini, út at vitja abban og ommuna, sum búgva á einum bóndagarði úti á landinum.
Brot úr Brævaskiftið millum Abelard og Heloise
Har var nevniliga í sjálvum býnum Paris ein ung genta, sum æt Heloise, hon var bróðurdóttir ein kannik, ið æt Fulbert. Við einum brennandi áhuga, sum einans kundi samanberast við hansara stóra kærleika til hennara, hevði hann strembað eftir, at hon skuldi fáa ta bestu útbúgving í øllum handa vísindaligum innliti, sum hann megnaði at útvega henni. Í vakurleika stóð hon yvir mongum, í kunnleika yvir øllum. Tí tess sjáldsamari henda dygdin, vísindaligt innlit, er hjá kvinnum, tess størri viðurkenning var tað fyri eina unga gentu, at hon gjørdist víðagitin í øllum ríkinum. Tá eg sostatt hjá henni bar eyga við allar teir eginleikar, sum plaga at draga tey elskandi, metti eg hana at vera ta røttu at sameinast við meg í kærleikans bondum, og eg helt, at tað fór at eydnast lættliga. Eg hevði nevniliga tá eitt so stórt navn og hevði so nógv av ungdómsins og vakurleikans yndi, at eg als ikki óttaðist at fáa krakk, líka mikið hvørjari kvinnu eg gav mín kærleika. Annars helt eg, at henda unga gentan so mikið lættari fór at lata sær lynda sum eg vildi, sum hon, tað ið eg visti, bar av øllum øðrum í kunnleika og kærleika til vísindina, so at vit, hóast hvør á sínum stað, við tí skrivaða orðinum kundu kunnast um hvørt annað, skriva mangt meira djarvt, enn tað var møguligt í eini samrøðu, og soleiðis altíð undirhalda hvørt annað á ein skemtiligan hátt.
Soleiðis á gosi av kærleika til hesa ungu jomfrúnna leitaði eg eftir einum høvi at vinna hennara álit við at vera saman við henni í sama húsi, fyri soleiðis lættari at fáa hana at geva eftir. Fyri at røkka hesum skeyt eg upp fyri áðurnevnda pápabeiggja, við nøkrum av hansara egnu vinum sum millummonnum, at hann skuldi veita mær vistarhald í húsi sínum, sum lá nær við skúlan, móti einum gjaldi, sum hann sjálvur legði á; sum grund látst eg sum, at omsorgan fyri mínum egna húski darvaði mína gransking almikið og plágaði meg við órímiliga stórum útreiðslum. Nú var maðurin sera grammur eftir vinningi og vegna bróðurdóttrina sera ivrigur eftir, at hon støðugt fór fram í vísindaligum lærdómi. Av hesum báðum grundum fekk eg lættliga hansara samtykki og náddi tí eg vildi, eftir sum hann bæði av øllum huga tysti eftir pengum og helt, at bróðurdóttirin fór at heysta ein ágóða av mínari undirvísing. Við hesum í hyggju díkti hann meg undir við bønum og áheitanum og stuðlaði soleiðis mínum ynskjum meira, enn eg hevði torað at vóna, og greiddi mær vegin til kærleikan, við tað at hann heilt leit mær upp í hendur at leiðbeina hana, soleiðis at eg, hvørja ferð eg kom heim úr skúlanum og hevði stundir til tað, um tað so var á degi ella á nátt, skuldi arbeiða við at undirvísa henni og tykta hana hart, um eg varnaðist, at hon vanrøkti sínar skyldur. Eg kundi ikki annað enn at gerast steinbilsin av tí góðvarni, hann vísti í hesum máli og hevði ikki verið meira ovfarin, um hann hevði latið eitt smálamb í varðveitslu hjá einum svongum úlvi. Tá hann soleiðis gav hana í mína varðveitslu, ikki bara fyri at eg skuldi undirvísa henni, men enntá eisini tykta hana hart, hvat gjørdi hann so annað enn at geva mær fult frælsi at fremja mín vilja og sjálvt móti okkara vilja bjóða okkum eitt høvi, eins og eg ikki fekk rokkið málinum við keli og kíni, men lættari megnaði at noyða hana við hóttum og sløgum? Men tað vóru annars tvinnanda serligar umstøður, sum mest forðaðu honum í at fáa ósømiligan illgruna, kærleikin til bróðurdóttrina og tað orð fyri at vera fráhaldandi, eg higartil hevði havt á mær.


text:
Søkt verður eftir høvuðsungdómsvenjara
07 Vestur sóknast eftir einum dugnaligum høvuðs-ungdómsvenjara at byrja skjótast tilber.
07 Vestur er eitt fótbóltsfelag heimahoyrandi í Vágum við íðkandi úr Vágum, Vestmanna og Kvívík.
Felagið er í støðugari menning og seinnu árini er felagið nógv vaksið. Luttakaratalið hjá felagnum er uml. 27 til 30 tilmeldað lið hjá FSF. Tað er út við 340 luttakarar, ið spæla umleið 400 dystir um árið.
Vit bjóða
Fyri rætta fólkið er talan um eitt starv við spennandi avbjóðingum, sum gevur góðar møguleikar at mennast persónliga og fakliga. Sum høvuðs-ungdómsvenjari kemur tú at seta títt fingramerki á framtíðina hjá felagnum.
Arbeiðsøki:
Starvið sum høvuðs-ungdómsvenjari fevnir í høvuðsheitum um, saman við ungdómsnevndini og øðrum ungdómsvenjarum, at skipa og leggja til rættis ungdómsarbeiðið í felagnum. Sum høvuðs-ungdómsvenjari fær tú ábyrgdina av at menna okkara ungu leikarar til framtíðar avbjóðingar á leikvøllum.
Arbeiðið fevnir m.a. um at:
-
vegleiða ungdómsvenjarar,
-
tryggja, at venjingin er á hóskandi støði og í tráð við læruætlanina,
-
eygleiða dystir, undir hesum at eygleiða og vegleiða venjarar og leikarar,
-
skipa fyri venjarafundum og luttaka á foreldrafundum,
-
hjálpa venjararum at leggja ársætlan,
-
standa fyri at savna saman lærutilfar,
-
hjálpa til við samskifti við foreldur, og
-
eggja venjarum til framhaldandi menning.
Førleikakrøv:
-
Galdandi B-venjaraprógv
-
Koyrikort
Dentur verður lagdur á, at tú hevur minst 4 ára royndir innan venjarayrki.
Sum høvuðs-ungdómsvenjari í 07Vestur er umráðandi, at tú er ágrýtin og samstarvssinnaður. Harumframt skal tú vera arbeiðssamur og megna at skipa títt egna arbeiði.
Tú skal dáma at arbeiða sjálvstøðugt, vera fyrikomandi og ein arbeiðsglaður viðleikari, ið gevur eitt jaligt íkast til felagið.
Setanar- og lønarviðurskiftir
Talan er um eitt fastlønt fulltíðarstarv. Skrivstovan er í Sørvági og venjingarnar hjá ungdóminum verða skipaðar í Sørvági, Sandavági, Kvívík og Vestmanna.
Roknast skal við, at høvuðsungdómsvenjarin skipar fyri venjingum í øllum fýra bygdunum.
Meir at vita
Meir fæst at vita um starvið við at venda sær til formann felagsins, Jim Sonna Guttesen á telefon 228384
Umsókn
Umsókn við prógvum og lívsrensli skal vera felagnum í hendi í seinasta lagi 01.02.2018 og sendast til 07vestur@07vestur.fo


text:
Frávera
Hvør flokkur hevur sína floksbók, sum flokslærarin hevur ábyrgdina av
Floksbókin verður vanliga førd 1. tíma
Frávera verður býtt í trý: við loyvi, uttan loyvi og sjúka
Flokslærarin skal hava fráboðan, tá ið næmingur ikki er í skúla.
Fráboðanin kann koma áðrenn ella beint eftir fráveruna - men helst sama dag ella dagin fyri.
Fær flokslærarin onga fráboðan um fráveru, setur hann seg í samband við heimið
Eru áhaldandi trupulleikar við at fáa fráboðan um fráveru, vendir flokslærarin sær til leiðsluna. Saman við flokslæraranum tekur leiðslan sær av málinum


text:
Nú kappingin so smátt er byrjað hjá øllum okkara liðum, fara vit at hitta leikarunum á bonkinum. Fyrsti leikari 27 ára gamli vágbingurin, Reidar Dahl Joensen. Hann flutti til Danmarkar at lesa til maskinmeistara í 2015.
Lýs teg sjálva/sjálvan sum fótbóltsspælara við 3 orðum
Sterkur í luftini, fornuftigur og rímiliga skjótur 😉
Svevur tú 8 tímar hvørja nátt?
Nei, langt frá.
Fleiri lutaseðlar ella hægri limagjald?
Hægri limagjald
Hvønn sang áttu øll at hoyrt minst einaferð og hví?
Bohemian Rhapsody hjá Queen. Tað er ein fantastiskur sangur, sum fær lagið í topp hvørja fer.
Nær vaskaði tú skinnararnar seinast?
Eg keypi heldur nýggjar ístaðin.
Besti leikari tú hevur leikt við?
Tað má vera Pól Thorsteinsson.
Besta ÍF Føroyar ball?
Eg elski ÍF Føroyar ballini. Eg havi verið við til nøkur eftirhondini, og øll hava verið sera stuttlig. So tað er ringt at velja burtur úr 😊
Hvat er ein góður kossur?
Tað er tá bæði vilja tað líka nógv. Men tann besti er ein frá sínari einastu einu.
Besta minnið av Kløvermarkini?
Uha, har eru eftir hondini nøkur. Men eg skal taka eitt: Eg hevði akkurát keypt nýggjar krita hvítar fótbóltsskógvar, og nakrir flentu eftir mær, tí man mátti hava teknik fyri at hava tílíkar. Men tann dystin vunnu vit stórt ímóti einum liði úr Danmarkseriuni. Eg skoraði 2 mál, har tað eina hæli eg bóltin upp um verjuna og meg sjálvan og skori. Tað sigst at tað enn verður tosað um tað málið. 😉
Hvør hevur flottastu reyv á liðnum hjá tær?
Rani Nolsøe Johannesen fær heiðurin. Hann hevur eina flotta Kardashian-reyv.
Hvat er tað besta við ÍF Føroyum?
Tað er heilt sikkurt samanhaldið.
Hvat er tað besta skoritriksið?
Ein túrur á dansigólvið.
Hvør syngur best á tínum liði?
Nemt.. Teitur Tausen!
Hvørji ritualir/vanar hevur tú á dystardegi?
Royni at eta góðan morgunmat og slappi av.
Hvat er títt besta persónliga fótbóltsminni?
Tá vit fluttu upp í Effodeildina við Fc Suðuroy í 2014. Eg skori tvey mál og vit vinna 3-1 í síðsta dystinum av kappingini.
Hvat skulu vit spyrja næsta leikara?
Hvør er stuttligasti persónur á liðinum?


text:
Handan hesa síðu standi eg, Niels Uni Dam. Eg eri 40 ára gamal havnarmaður búsitandi á Argjum. Vitja meg á Facebook.com/nielsuni
Tilber eisini at hitta meg á maili á nielsuni@gmail.com
Á nudlar.net hugðleiði eg um ymiskt, umframt, at eg ummæli fyrst og fremst tónleik. Somuleiðis arbeiði eg við at leggja út savn av áhugaverdum greinum, ummælum, samrøðum og hugleiðingum, ið eg havi latið úr hondum, síðan eg byrjaði at skriva.
Eg vóni sjálvandi, at kunna samstarva við hinar miðlarnar, so sum Listinblog, og teir meira etableraðu miðlarnar, og teir eru vælkomnir at seta seg í samband við meg, um tey ynskja at brúka tilfar frá hesari síðu..
Møguleiki er at lýsa á hesari síðu bæði í høgra bredda og ovast á síðuni. Hevur tú áhuga í tí, ella ynskir tú at stuðla mínum virksemi, ber til at seta seg í samband við meg á nielsuni@gmail.com.


text:
Orð: Karl Martin Samuelsen og Steintór Rasmussen
Lag: Karl Martin Samuelsen
Tá eg bert gangi í býnum og mæli
Følist tað sum um okkurt er galið
Havi ei sæð teg hvar ert tú í kvøld
Tíðin er steðgað og luftin gerst køld
Aftur og fram, ganga túr koyra bil
Náttin er ung og eg síggja teg vil
Har vegirnir møtast við eystaru vág
Har hoyri eg látur og hómi eitt brá
Eg veit, at tú veit, at eg hyggi at tær
Tú veit, at eg veit, at tú hyggur at mær
Nú eru vit saman vit hava tað gott
Vit fylgjast í býnum til langt út á nátt
Tá tað gerst seint og hvør fer til sín
Skulu vit fara heim til tín ella mín
Eg veit, at tú veit, at eg hyggi at tær
Tú veit, at eg veit, at tú hyggur at mær
Eg fari at ferðast tá vit fáa frí
So mugu vit skiljast í eina tíð
Várið er vakurt og summarið heitt
Og longsul í hjørtum sum nú eru eitt


text:
Søguligur dagur fyri Intersport Summar Cup
ítróttur02-02-2018 - 21:00 - Jóanis Nielsen
Tíðindaskriv frá B36.
Søguligur dagur fyri Intersport Summar Cup!
Í dag er ein søguligur dagur fyri Intersport Summar Cup, tí fyri fyrstuferð, so hevur eitt útlendsk felag tekna seg til kappingina.
Talan er um U15 dreingir hjá norska felagnum Sportsklubben Haugar, ið kemur frá Haugesund. 20 dreingir frá SK Haugar koma til Føroyar í summar, har teir eisini fara leika nakrar vinardysti áðrenn Intersport Summar Cup 2018 er á skránni.
- Tá vit fóru undir at skipa fyri kappingini í 2014, so var eitt av langtíðar málinum, at vit skuldi kunna bjóða útlendskum feløgum hendan fegin, sigur Andrass Thomsen, høvuðsfyriskipari. Hann leggur aftrat, at hetta vónandi verður við til at gera kappingina enn meira áhugaverda hjá føroyskum feløgum.
SK Haugar er vónandi bert tað fyrsta av mongum útlendskum liðum, ið kemur at lutaka í Føroya størsta fótbóltstiltaki, Intersport Summar Cup.
Kappingin hjá U11, U13 og U15 verður í summar skipa yvir tveir dagar. Tá kappingin verður yvir tveir dagar verður møguleiki hjá liðinum at gista í einum skúla í Tórshavn.
- Ætlanin hevur altíð verið, at gisting skuldi gerast ein partur av tiltakinum, so hetta kann gerast eitt stórt fótbóltsvikuskiftið, sigur Andrass Thomsen.
Vit gleða okkum at bjóða øllum til eitt stórt fótbóltsvikuskiftið 7. og 8. juli 2018.


text:
Listaverkætlan í Elduvík
Vit varðveita søgnina um Marmennilin. Hans Pauli Olsen, listamaður, fer at greiða frá um tankar og hugskot í sambandi við listaverkætlanina. Harumframt fer Martin Joensen at framføra nøkur løg.
Á skránni verður kunning um gongdina. Ásfinn Sigvardsen fer at varpa ljós á søgnina og søguna um Marmennilin. Marjun Niclasen, leiðari á Visit Runavík, fer at greiða frá um ferðavinnuna í økinum og Maria Jacobsen úr Forna, um gransking av søgnini um Marmennilin. Sum umboð fyri Runavíkar kommunu fer Torbjørn Jacobsen, borgarstjóri, at siga nøkur orð.
Tiltakið er ókeypis og verður mánadagin 23. apríl kl 19.00 í Elduvíkar kirkju.
Aftaná verður fiskasúpan og kaffi at fáa. Framsýning við gomlum myndum verður í skúlanum í Elduvík frá kl. 15.00.
Mentanarvikan 2018


text:
Fyrilestur við Mette Carendi
mikudagin 17. februar 2016 kl. 09.00 – 16.00
“Einki menniskja kann broyta tað hann ella hon ikki kann merkja, og á sama hátt kann einki menniskja handla um hann ella hon “merkir ov nógv”. (ella tá viðkomandi verður tikin av bóli av sínum kenslum). Viðvíkjandi kenslunum er tað ein hár-fín balansugongd fyri bæði barnið og umsorganarpersónarnir, ið eru um barnið. Á hesum skeiðinum fara vit í dýpdina við kenslumenningini hjá barninum, og hvussu týðandi gevandi relatiónir eru fyri tí góðu og sunnu menninginina. Eisini verður ein gjøgnumgongd av avgerandi leiklutinum, ið relatiónir hava fyri menningina av bæði nerva og heila.”
Fyrilestrarnir eru ætlaðir námsfrøðingum, hjálparfólkum, stuðlum, starvsfólkum við ráðgevandi uppgávum, lærarum, heilsufrøðingum, starvsfólkum á heilsu- og almennaøkinum umframt foreldrum. Tó, eru øll ið hava áhugað í barna- og ungdómssálarfrøði vælkomin.
Tað er Angela Petersen, ið skipar fyri tiltakinum.
kostnaður er 850,-


text:
Soleiðis lænir tú
Soleiðis verður tú lánari
Lánarakort fæst í avgreiðsluni, og tað fyrsta er ókeypis.
Øll yvir 14 ár og sum hava bústað í Føroyum, kunnu læna ókeypis á Landsbókasavninum, treytað av:
- at lánarin hevur lánarakort
- at reglugerðin verður hildin
Tað ber ikki til at læna uttan lánarakort.
Verður lánarakortið burtur, má boðast bókasavninum frá beinanvegin. Eitt nýtt lánarakort kostar kr. 50.
Broytir lánarin bústað ella teldubústað skal bókasavnið hava boð.
Lánarakort hjá øðrum føroyskum bókasøvnum kunnu eisini nýtast á Landsbókasavninum um tey verða lisin inn í bókasavnsskipanina.
Ábyrgd
Lánarin hevur sjálvur ábyrgdina av tí, hann lænir.
Lánitíðin
Lánitíðin er 30 dagar - í summum førum 14 dagar.
Bíleggingar
Er tilfarið útlænt, ber til at bíleggja tað umvegis www.bokasavn.fo. Fráboðan verður send, tá ið tilfarið er tøkt.
Minst til at hava lánarakortið við, tá ið tú kemur eftir tilfarinum.
Sjálvgreiðsla
Tilfar kann bíleggjast og endurnýggjast um leitiskipanina hjá Landsbókasavninum: www.bokasavn.fo
Til hetta krevst lánarakort og loyniorð.
Væntar tær loyniorð, vend tær so til avgreiðsluna á bókasavninum.
Ritar tú inn í www.bokasavn.fo
- Øll tíni lán
- Afturborin lán
- Gjørdar bíleggingar
- Møguliga eftirstøðu
Tilfar frá øðrum bókasøvnum
Eigur bókasavnið ikki tilfarið, ið leitað verður eftir, verður í flestu førum roynt at útvega tað frá øðrum bókasøvnum, annaðhvørt í Føroyum ella uttanlands.
Í summum førum, verður gjald kravt fyri greinir.
Fyri bøkur læntar frá øðrum bókasøvnum eru teirra treytir galdandi.
Endurnýggjan
Lánið kann endurnýggjast, um eingin annar hevur biðið um tilfarið. Endurnýggjan av láni kann avgreiðast á heimasíðuni www.bokasavn.fo, ella um telefonina.
G.G. Útlendsk lán kunnu einans endurnýggjast við at seta seg í samband við avgreiðsluna á Landsbókasavninum.
Fjaratgongd til talgilt tilfar
Fyri at fáa fjaratgongd skal tú vera lánari á Landsbókasavninum og biðja um brúkaranavn og loyniorð.
Áminning
Verður tilfarið ikki borið aftur rættstundis, verður sekt givin soleiðis sum yvirlitið vísir:
- 0-14 dagar ov seint kr. 20,-
- 15-28 dagar ov seint kr. 70,-
- eftir 29 dagar ov seint kr. 140,-
Endurgjald
Geva áminningarnar ikki úrslit, verður endurgjaldskrav skrivað, og somuleiðis kann endurgjald verða kravt fyri oyðilagt og burturmist tilfar.
Saman við endurgjaldskravinum verður eisini kravt eitt innheintingargjald à kr. 140,-
Serliga virðismiklar bøkur, partar av bókaverkum og annað týdningarmikið tilfar verður virðismett fyri seg
Landsbókasavnið hevur opið soleiðis
Mánadag, týsdag, mikudag og hósdag: kl. 08:30 - 18:00
Fríggjadag: kl. 08:30 - 17:00
Móttøkan letur upp kl. 10:00


text:
Guantánamo
Guantánamo er fangalegur á Kuba. Guantánamoflógvin hevur serligan leiklut og verður stýrdur av amerikonsku verjuni. Í 2009 lovaði amerikanski forsetin Barack Obama at lata Guantánamo-fangaleguna aftur [1]. Í 2011 boðaði forsetin frá, at hann nú tvørturímóti ætlar at fáa sett í gildi eina skipan, sum ger tað møguligt at hava fangar sitandi í Guantánamo í óavmarkaða tíð [2]. Samstundis hevur amerikanka stjórnin boðað frá, at hon fer at seta fleiri hernðardómstólar - eisini á Guantánamo. Amerikanska fólkið er ósamt í spurninginum, hvørt Guantánamo-fangalegan eigur at latast aftur. Meðan summi finnast at viðurskiftunum, eru onnur, ið stúra fyri, hvar fangarnir so skulu sita.
Talan er um fangar, ið verða roknaðir sum hóttan ímóti USA og altjóða trygd, men sum ikki kunnu dømast orsakað av vantandi próvgrundum ella av ófullfíggjaðum avhoyringum.


text:
Royndartíðin er aldrin løtt, og harðasti parturin er at finna útav, hvussu tú skalt bera teg at við at fáa øll hesi árini av vitan kroyst inn í høvdið uppá nakrar vikur. Tí hava vit á Røddini savnað tykkum hesi ráðini saman, so komandi vikurnar hjá tykkum lesandi kunnu gerast tað lættari.
Ikki lesa fleiri ferðir
Vanligasti mátin at repitera er at lesa tínar tekstir fleiri ferðir, men allar kanningar vísa, at tú fært lítið burturúr við at lesa tekstirnar meira enn tvær ferð (hetta er sjálvsagt undantikið søgur, ið tú noyðist at greina og tulka). Skalt tú lesa fakligar tekstir, so er lættasti mátin at lesa tekstirnar væl ígjøgnum eina ferð, alt meðan tú noterar og ‘highlightar’ tey mest týdningarmiklu hugtøkini.
Ikki sita við telduna, uttan so at tað er alneyðugt
Ofta, tá vit lesa uppá, sita vit á telduni samstundis – men best er at lata vera við tí. Ja, tú ætlar at googla og leita fram alt tað, tú kanst, men... tú endar á YouTube ella Facebook í síðsta enda. Tí er best at stilla telduna til síðis og notera tey tingini, tú veitst, tú kemur at hava brúk fyri at leita fram seinni. Tá tú hevur lisið tekstin lidnan, kanst tú síðani fara at googla tað, tú manglar, og tú minkar soleiðis um kjansin fyri at blíva órógvað.
Legg eina tíðarætlan
Tá tú hevur fingið at vita, hvørjum royndum tú skalt upp í, og nær tær eru, set teg so niður og legg eina tíðarætlan. Hvussu nógvar dagar hevur tú at repitera í? Hvussu nógvari tíð hevur tú brúk fyri? Skriva síðani upp dag fyri dag, hvussu nógvar síður, tú noyðist at lesa um dagin, so tú sleppur undan at noyðast at gloypa alt niður kvøldið fyri royndina.
Tak pausur
Ofta hava vit hug at gloyma at taka tær pausurnar, vit hava brúk fyri. Men sálarfrøðiliga vísir tað seg, at vit duga illa at fokusera optimalt í meira enn 20 minuttir út í eitt, og tí er best at taka pausur javnan. Hesar pausurnar noyðast ikki at vera langar, men tú veitst best, hvussu langar pausur tú hevur brúk fyri.
Tað ber eisini til at downloada appir, sum kunnu hjálpa tær við hesum. Ein av hesum er Forest: Stay focused appin, har tú setir eina avmarkaða tíð á, har tú ikki fært brúkt telefonina hjá tær. Hvørja ferð tú megnar at lata telefonina liggja hetta tíðarskeiðið veksur eitt træ, og tú fært samstundis eina áminning um, at tað er tíð at halda pausu, tá tíðin er uppi.
Minst til at hava eitt lív við síðuna av lesnaðinum
Í tráð við, at tað er týdningarmikið at halda pausur, er eisini týdningarmikið, at tú ikki læsir teg inni hesar komandi vikurnar. Minst til at eta, ganga túrar og síggja tíni vinfólk, so tú ikki brennir út. Ofta er eisini gott at síggja tínar floksfelagar, so tit kunnu tosa saman um, hvat tit eru komin fram til, og hvar tit eru komin til, so tit ikki sita einsamøll við øllum.
Les eisini: Soleiðis lærir tú nakað uttan at gera nakað


text:
Sverri Egholm
17.06.2017 - 15:56
Tíðindi > Lívsstíls- & brúkaraevni > Bilar
Bilurin hjá Sakarisi Zachariasen er Føroya feitasti bilur. Tað er ein Hyundai Coupé 2,0 frá 2003.
Tað varð avdúkað á Torginum í SMS seinnapartin.
Sakaris var eisini við í fjør, men tá eydnaðist honum ikki at vinna. Í ár eru ymiskar broytingar gjørdar sum høvdu við sær, at hann fór avstað við fyrsta plássi.
Halleluja Sofus, Maggi Gunnarson og Óli Mouritsen vóru dómarar.
Ein annar heiður var eisini, tí fólksins feitasti bilur var Tesla P85 hjá Høgna Heinesen. Her hava øll havt møguleika at atkvøða um, hvat tey hildu var feitasti bilurin.


text:
Ov gott at blaka burtur
24. januar fer Stian Olesen, stjóri í Too Good To Go, at halda fyrilestur í Norðurlandahúsinum. To Good To Go, ið vann Umhvørvisvirðisløn Norðurlandaráðsins í 2016, er ein online pallur, ein app, sum er til fyri at minka um matoyðsl. Konseptið gevur fólki møguleika at keypa mat, sum matstovur og handlar annars tveita burt, bíliga.
1/3 av øllum mati í heiminum verður tveittur burtur, og matoyðsl er ein av trimum størstu orsøkunum til útlát av vakstrarhúsgassum. Too Good To Go er á ein nýhugsandi hátt við til at broyta hesa gongdina – og so er tað eisini gott fyri pengapungin.
Konseptið er í stuttum, at matstovur og handlar vátta at vera við í einari skipan, har tey seinasta tíman fyri afturlatingartíð vilja selja mat, sum annars hevði farið í rusk tann dagin, fyri niðursettan prís - heilt niður í 20 kr.
Í verki virkar skipan soleiðis: Umvegis 'Too Good To Go'-appina finnur tú eina matstovu ella ein handil, sum er við í skipanini, og bíleggur tað, tú vilt hava, og rindar fyri tað online. Í fyrsta lagi ein tíma fyri afturlatingartíð vísir tú kvittanina og fært matin heim við tær - og bjargar honum undan ruskdunganum!
Síðan felagið varð sett á stovn í 2015, hevur tað bjargað 353.000 máltíðum frá ruskílatinum. T.e. uml 700 tons av mati.
Felagið hevur, umframt Umhvørvisvirðisløn Norðurlandaráðsins, vunnið tveir IVÆKST virðislønir: Årets Gyldne Hat og Årets Idealist.
Til fyrilesturin fer Stian Olesen, stjóri í Too Good To Go, at greiða frá teirra virksemi – frá hugskoti til veruleika, og hvat tað merkir at vera við til at bjarga mannaættini.
Fyrilesturin er ókeypis og verður í Skálanum í Norðurlandahúsinum týsdag 24. januar kl 19.30.
Tiltakið er partur av fyrilestrarøðini VITSKA, sum er eitt samstarv millum Norðurlandahúsið og Fróðskaparsetur Føroya.


text:
PLÁTUVERKSTAÐUR
WAAG hevur eitt framkomið plátu- og lakkverkstað, sum kann umvæla skaðar á øllum bilmerkjum.
Et talan um ein tryggingarskaða ber til at fáa skaðan sýnaðan týsdag ella hósdag.
Er bilurin tryggjaður hjá Betri skal bilurin vera á verkstaðnum ein av hesum døgum, frá kl. 8.00 til kl.13.00. Er bilurin tryggjaður hjá Trygd skal bilurin vera á verkstaðnum ein av hesum døgum, frá kl. 10.00 til kl. 14.00.
Tá talan er um ein tryggingarskaða er týdningarmikið at kundin hevur skaðanummar við tá bilurin verður sýnaður.
Er talan um ein lítlan skaða, kann eitt sonevnt myndasýn gerðast. Hesi vera vanliga gjørd beinavegin, og nýtist bilurin tá ikki at vera verandi á verkstaðnum.
Eftir at eitt sýn er gjørt, verður bilurin sum oftast latin kundanum aftur, og fær kundin eina nýggja tíð til at fáa skaðan gjørdan. Hetta avhongur av um deilir skulu bíleggjast o.a.
Skalt tú hava ein skaða sýnaðan ella hava bilin á plátuverkstað kanst tú ringja til Martin D. Simonsen, verkførara, á tel. 584146 ella senda honum ein teldupost á martin@waagbilar.fo.
VIT HAVA OPIÐ:
Mána- til fríggjadag frá 8.00 til 17.00.


text:
Ávirkan av ymiskum samansetingum av føðslusøltum á aling av plantuæti
[Effects of various nutrient compositions on phytoplankton cultivation]
BS-uppgáva í lívfrøði, juni 2009, Náttúruvísindadeildin
Skrivað hava: Tóra Winther Reinert & Eirikur Danielsen
Innanhýsis vegleiðari: Eilif Gaard Fróðskaparsetur Føroya / Havstovan
Les greinina "Tveir Bachelorar afturat frá Náttúruvísindadeildini", sum stóð á heimasíðu okkara 24. juni 2009
Samandráttur
Í Føroyum ger P/f Fiskaaling royndir við aling av toskalarvum í posum í hyljum.Bestu úrslitini eru fingin til vega, tá toskalarvurnar eru mataðar við livandi djóraæti. Vøkstur av plantuæti (við at tilseta føðslusølt) er grundarlagið undir føðini hjá copepodum, ið síðani eru føði hjá toskalarvunum. Hendan royndin hyggur at samanseting og vøksturi av plantuæti í ymiskum forholdum av føðslusøltum. Hetta varð gjørt við at tilseta ymiskar samansetingar og nøgdir av føðslusøltum í fýra kør, ið høvdu somu umstøðir viðvíkjandi ljósi og hita. Silikat varð tilsett, tí ynskiligt var at fáa vøkstur av kiselalgum, eftirsum copepodar fyritrekkja hesi sløg. Úrslitini vísa, at um ein blanding av føðslusøltum ið inniheldur eitt N:P forhold, ið er tætt við Redfield forholdið verður nýtt, so fæst, yvirhøvur, ein eitt sindur hægri nøgd av klorofyl a, umframt meiri ilt innihald. Lágt N:P forhold hevði við sær plantuætikyknir við lítlari stødd, og lágar nøgdir av føðslusøltum høvdu við sær, at lítil sløg av plantuæti kláraðu seg best. Sum heild var nitrat tann manglandi faktorurin fyri gróður, men fyri kiselalgir kann silikat eisini hava verið tann manglandi faktorurin. Harumframt kann umrøringur geva størri kyknir av kiselalgum, um nóg nógv av føðslusøltum eru til staðar. Okkara úrslit vístu eisini, at í kontrolleraðum viðurskiftum har vatnið er grunt, og nóg mikið av ljósið og føðslusøltum eru til staðar, hendir ein uppblóming av plantuæti nakað væl áðrenn váruppblómingina í sjónum.
Abstract
In the Faroe Islands, the Aquaculture Research Station is doing experimental farming of cod larvae in mesocosms. The best results have been achieved when the cod larvae are fed with live zooplankton. Phytoplankton production (stimulated by adding nutrients) makes basis as food for copepod production, which again serves as food for the cod larvae. This experiment considers phytoplankton composition and growth in relation to various nutrient conditions. This was done by setting up four tanks with different nutrient compositions and concentrations, but with same light and temperature conditions. Silicate was added because growth of diatom species was desired, since these are the preferred food item for copepods. The results show that using a nutrient mixture containing an N:P ratio close to the Redfield ratio yields slightly more chlorophyll a content as well as more oxygen saturatio, overall. Low N:P ratio yielded small phytoplankton cells, and low nutrient concentrations yielded phytoplankton dominance of smaller species. In general, nitrate seemed to be the limiting nutrient factor for phytoplankton growth, though for diatoms silicate may also have been limiting. In addition, stirring or mixing of the water might yield larger cell sizes for diatom species when nutrient concentrations are sufficient. Our results also showed that controlled and shallow water conditions with sufficient light and nutrients induced phytoplankton blooms much earlier than the spring bloom at sea.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forsíðarss
26. Sep 2008
Í Ásmundarskorð eftir hornaseyði
Nú bløðini á trøunum so smátt eru byrjað at gulna og kalda heystarveðrið kennist í luftini, hava vit bíða eftir turrveðri og kyrru at sleppa í Ásmundarskorð eftir seyðinum, ið vit sum kunnugt sleptu har tíðliga í summar. Mánakvøldið 8. september lá fyri, og boð
24. Sep 2008
Frítíðarstovan hevur foreldrafund
Frítíðarstovan í Látipípuni hevur foreldrafund hósdagin 2. okt. kl. 19:00. Skrá: 1. Vit bjóða vælkomin 2. Nýggi leiðarin, Anna Dalsgaard, presenterar seg 3. Val av umboðum til foreldraráðið: · Foreldraráðið skal umboða bæði frítíðarstovuna og útibarnagarðin
24. Sep 2008
Foreldrafundur í Gjáarlon
Hóskvøldið 25. september 2008 kl 19:00 verður foreldrafundur í Gjáarlon. Skrá: Kl. 19:00 Morið bjóðar vælkomin og greiðir frá gongdini á stovninum. Kl. 19:15 Poul Jákup Thomsen heldur ein áhugaverdan fyrilestur um”Umsorganarsvík” og høvi verður at seta spurningar. Kl. 21:15
23. Sep 2008
Útíbarnagarðurin hevur foreldrafundur
Útibarnagarðurin Látipípan hevur foreldrafund mikudagin 1. okt. kl. 19:00. Skrá: 1. Vit bjóða vælkomin 2. Nýggi leiðarin, Anna Dalsgaard, presenterar seg 3. Val av umboðum til foreldraráðið: · Foreldraráðið skal umboða bæði frítíðarstovuna og útibarnagarðin
19. Sep 2008
Uppboðssøla
Skoraveðrur til sølu Fríggjadagin 19. september fara menn í Góðmansskor eftir hornaseyði. Í hesum sambandi verður ein góður skoraveðrur seldur á uppboðsølu Leygardagin kl. 16 í Gørðum Vónandi fær hetta tiltak góða undirtøku, har fólk kunnu hittast og fáa eitt hugnaligt seyðaprát.
11. Sep 2008
Bryggjan leygdardagin 13. september
Fótbóltur - kl. 12.30 Dysturin millum Liverpool og Manchester United verður vístur á stórskýggja. Pubquiz - kl. 21 So er aftur Pubquiz á Bryggjuni. Kostnaður 50,-.
10. Sep 2008
Telvingin byrjar aftur
Telving byrjar aftur hósdagin 11 sept. kl. 18.00 fyri børn, og kl. 19.30 fyri vaksin. Nýggir limir eru vælkomnir.
09. Sep 2008
Møtirøð í Auluni í skúlanum 13. og 14. september
Tíðindaskriv: Komandi vikuskifti vera áhugaverd møtir í Auluni í skúlanum í Vestmanna. Tað eru teir somu, sum høvdu møtir í apríl mánaða í ár: Rógvi Joensen, Bogi Simonsen, Petur Mohr og Petur á Roykheyggji. Tað vera 2 møtir hesuferð, og byrjað verður leygarkvøldið 13 sept.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
SÓLARMYRKING/
Sólarmyrkingin nærkast í hvørjum, og fólk flest eru spent um hesa stórhending og gleða seg til ta vónandi dramatisku upplivingina, tá hin lívgevandi sólin fer at slókna. Onnur eru meira illteinkin, tey snerkja og huffa um hesi tekin í sólarmyrking og blóðmána og halda øll sum ein, at tíðirnar eru løgnar. Eg haldi sjálv, at hetta er løgin tíð, og tað haldi eg, sjálvt um tað hevur verið ein klisjé longu áðrenn Platon so mikið sum hugsaði tankan um tær løgnu tíðir, hann helt seg liva í, tá ung og gomul lærdu ósannindi, meðan tann, sum tordi at siga satt varð hildin at vera bæði svakur og býttur. Hendan vísdóm orðaði Platon forrestin á enskum, sambært Facebook, okkara felags andingarholi, sum sonevndir vinir í heilum ríka við klókum orðum hjá megnarkonum og – monnum, Sokrates, Simone de Beauvoir, Edvard Munch, Einstein, Ghandi, Buddha, H.C.Andersen, ið øll sambært nevndu FB-sitatum hava hugsað og orðað seg á enskum. Enskt er eitt vinnaramál í okkara tíð, danskt vilja børnini ikki hoyra - tað er mega embaressing og uncool, og hesi eru kanska hóskandi orð, tá hugsað verður um, at hesi somu børn búgva í einum múgvandi landi, sum í fjør fekk 644 milliónur av donskum krónum í blokkstuðuli. At tíðirnar eru góðar, tað skilst á samgonguni og tað fegnast vit sjálvsagt um, men eisini her eru løgnar andsøgnir sum t.d. tørvurin á eskjum við mati frá Herberginum, ið varð trífaldaður í 2014 í mun til árið fyri. Tað tykist sum vaksur talið á fólkum, sum mangla pengar til mat, og leiðarin á Herberginum nevnir bæði stakar uppihaldarar og pensionistar sum dømi uppá medmenniskju í okkara samfelag, sum ikki ordiliga fáa endarnar at røkka saman. Vit hava eisini í vaksandi mun hoyrt um álvarsligar trupulleikar hjá Landssjúkrahúsinum, og at nógvar kvinnur við ávísing til mammografi ikki eru slopnar til kanningar í mánaðir. Eru hetta góðar tíðir, má okkurt vera spinnandi galið við okkara raðfesting. Men nógv er løgið, kanska skuldu vit heldur lært børnini norskt, tá nú normenn vísa seg at eiga stóran part av okkara firðum. Tað er í øllum førum ringt at skilja, at ávísir privatpersónar ella fyritøkur kunnu eiga firðir og havið kring okkum. Hevði man nú átt sólina, kundi mann kravt atgongugjald til sólarmyrkingina ella í øllum førum til ta spektakuleru tendringina aftaná. Eg haldi, at sólarmyrkingin er nakað av tí minst løgna í okkara tíð. Eri eingin serfrøðingar, men havi als ongar trupulleikar við at fata, at mánin júst handan fríggjamorgunin eina stutta stund skuggar fyri sólini, og tann sannroynd, at hesin góði skuggi fellur á Føroyar júst nú og í mínari livitíð er ein av teimum mongu stuttligu tilvildarligu tilburðum, sum ríka tilveruna. Hjá summum er sjálvsálitið betri enn nøkur tilvild kann rúma. Fleiri tykjast halda sólarmyrkingina vera enn eitt gudagivið tekin um, at føroyingar eru tað útvalda fólkið og tað vakrasta landið, fleiri taka æruna av sólarmyrkingini og reypa øgiligt nú Føroyar eru ársins ferðamál 2015. “Flott – eitt ordans bragd” ljóðar ein av viðmerkingunum til fráboðanina um, at Føroyar eru nevndar í New York Times. – Ja óluksáliga flott, vit mugu fara at fyriskipa fleiri av hasum sólarmyrkingunum, hugsi eg við mær sjálvari.
Tìðirnar hava helst verið løgnar fyrr. Men eg veit ikki um nøkur onnur lutfalsliga vanlig kona í onkrum øðrum tíðarskeiði hevur sitið við køksborðið við einari so sterkari kenslu av støðugari broyting, sum hendan konan hevur í skrivandi stund. Einum varhuga av, at alt kann henda hvørja løtu, at vit yvirhøvur ikki stýra nøkrum. Kanska er tað internetið og altjóðagerðin, ein alsamt minkandi heimur og ein støðugt øktur kunningarstreymur, sum geva rákunum ferð og fáa meg at hóma dómadag upp til fleiri ferðir um vikuna - kanska er tað raðfestingin hjá tíðindarásunum ella mín egni ovurhonds tíðindaáhugi, sum eisini fær meg at hússja meðan tíðindini eru. Men viðhvørt verður útvarpið her í húsinum sløkt, serliga tá tey tosa, øll hesi ørkymlaðu fólkini um tørvin, tey hava at tukta likamið, at eta rætt, at trena kroppin og at tøma høvdið fyri øllum tí strævna, sum høvd nú einaferð kunnu innihalda. Men hvussu tómt skal tað í grundini vera í hasum høvdunum? Og ja, eg veit væl, at hesin eftirstundaði, svalligi mentali tómleikin neyvan varir allan dagin, men eg sakni mentanarligt dannilsi og virðing fyri hugdýpingini í samfelagnum. Ein av nógvum fyrimunum við at lesa bøkur og at uppliva list frá ymiskum tíðarskeiðum er, at listin gevur okkum eina fatan av hvussu fólk hava havt tað fyrr í tíðini, so at vitt eitt nú fáa ein varhuga av teirri øgiligu angist og tí velduga skelki, sum veraldarbardagarnir hava elvt til. Henda vitanin kann sjálvandi eisini finnast í søgubókum ella dagbókum, men vit vita, at fortíðin er konstruerað eftir hvussu framtíðin formaði seg júst á sama hátt sum vit í dag konstruera okkara facebook-vangamynd eftir hvussu vit sjálvi vilja fatast.
Hesa seinastu tíðina hava nógv hildið uppá, at tey eru Charlie. Eg var sjálv heilt frammi í skónum longu sama dag, sum yvirgangsatsóknin varð framd 7.januar í Paris við eini grein á Listaportalinum. Vit hoyra javnan um yvirgang og um sjálvmorðsbumbumenn – og konur, sum kring heimin spreingja seg sjálvi og mong onnur ósek menniskju í luftina fyri eina ella aðra søk og tað er jú altíð ræðuligt at hoyra um tílíkt, men tá tíðindini um yvirgangsálopið í París um, at fleiri teknarar og starvsfólk á satirublaðnum Charlie Hebdo vórðu myrd, fekk ræðuleikin eyka syrgiligar og beiskar dimensiónir í París, sum mentanarsøguliga sæð er okkara intellektuelli og frælsi miðdepil. Tá spanska inkvisitiónin ráddi fyri borgum og tankaforboð var í Spania, vórðu grafisk bløð smuglað yvir um landamørk – hesi komu úr Fraklandi bæði við speirekandi myndum og upplýstum tankum. Nú eru fransku teknararnir Jean Cabu, Georges Wolinsky, Stéphane 'Charb' Charbonnie og Tignous avrættaðir - teir tekna ikki meira, teir eru effektivt skotnir við AK-47 ella Kalashnikov-riflum. Men upplýstu tankarnir, sum mynda ideologiska grundvøllin hjá satirutekningunum, teir eru til enn.
Tíðin er løgin og tað eri eg kanska eisini sjálv. Tí í dag, fjúrtan dagar eftir atsóknina í Paris má eg ásanna, at eg ikki eri Charlie og neyvan verði tað nakrantíð. Eg tori ikki sovorðið, eg ræðist vápn og yvirgang og eri soleiðis uppdrigin, at eg ikki hevði kunnað teknað eina ta einastu av tekningunum í blaðnum Charlie Hebdo. Eg má eisini viðganga, at eg sum heild haldi myndirnar í franska blaðnum vera óstuttligar, keðiliga vinklaðar móti at særa ávísar samfelagsbólkar. Av øllum teimum mongu samkensluváttandi tekningunum, sum eru komnar aftaná ljótu atsóknina í Paris, er tann hjá amerikanska teknaranum Robert S.Crumb so nógv tann stuttligasta og tað er helst tí, at hon er vend móti teknaranum sjálvum. Tað er ein herliga sjálvspeisk sjálvsmynd av einum fjálturstungnum sveittandi teknara, sum hevur spjaldrið “A cowardly cartoonist” hangandi uppi yvir sær. Teknarin hevur eina tekning í hondini av einum hárutum afturparti, sum sambært skrivaðu viðmerkingini er rumpan á Mohammed, men við elasmáum bókstavum ger teknarin vart við, at talan altso yvirhøvur ikki er um profetin, men um ein filmsframleiðara, sum teknarin kennir og sum altso av tilvild hevur sama fornavn sum profeturin. Mær dámar tekningina, tí hon er erlig og antihetjulig. Teknarin vil fegin sýna samhuga við sínar deyðu starvsfelagar, men hevur samstundis ongan hug at útseta seg sjálvan ella familju sína fyri hevndaratsóknum. Tað er ikki ódjarvt, men klókt, haldi eg. Sjálvandi skal eingin myrðast ella forfylgjast orsakað av sínum hugsjónum, óansæð um tær eru tosaðar, skrivaðar ella teknaðar. Men um vit seta idealini til viks eina løtu, mugu vit eisini ásanna, at vit í heilum bæði innan fyri og uttan fyri altjóða lógir javnan fara um mørk hjá hvørjum øðrum eisini okkara síða (DK, NATO og USA), sum orsakað av yvirgangsatsóknum og hevndarhuga gerst støðugt náðileysari. Guantanamo er eitt av mongum syrgiligum dømum um skeivu gongdina. Tað tykist yvirhøvur sum at kríggj og yvirgangur ger okkum øll ráari av lyndi í einari tíð, sum í grundini krevur tað øvuta av okkum. Ikki síðani annan veraldarbardaga hava so nógv flóttafólk verið sum tá ST taldi upp í fjør. Náttúruvanlukkur, hungursneyð, men eisini ein rúgva av konfliktum og kríggjum hava tvungið 51,2 milliónir av menniskjum til at flýggja frá sínum heimum Mest av øllum er tørvur á friði, at fólk læra at lata vera við at skjóta og bumba, og í staðin venda hin kjálkan til og geva nuansunum og virðingini fyri hvørjum øðrum ein kjans.
Hetta er ein løgin tíð og nú vilja fleiri vera við, at vit skulu vraka 266b, sum eg annars haldi markerar ein tann týdningarmesta hugsjónarpolitiska sigurin og eitt fyrijáttandi tekin um, at Føroyar eru á veg inn í framtíðina og ikki hin vegin. Nú aftaná ber sjálvandi til at intellektualisera málið, men hatta var eitt týðandi stríð, har serliga LGBT-persónar fingu eina tiltrongda viðurkenning frá móðurlandinum og hetta málið má og skal ongantíð undirmetast. Rákini flyta seg skjótt, men ikki nógv skjótari enn, at ráksnúningarnir fáa fylgt við. At løgmaður við bíbliusitatum velur at føra symbolpolitikk í sjálvari nýggjársrøðuni og brúkar vanlukkuligu støðuna hjá yvir hálvtrýss milliónum av flóttafólkum sum agn er ikki meira skammiligt enn atburðurin hjá øllum okkum bestuborgarum í Føroyum. Vit, sum halda við bæði upplýsing og sólarmyrking, men tó meta tað vera best, um flóttafólkini ikki koma higar til okkum, tí vit ikki meta okkum vera før fyri at taka okkum av menniskjum við so ræðuligum royndum, sum tey hava. Tá eg hoyri og luttaki í tílíkum samrøðum millum fitt hampafólk, má eg bara undrast. Eg undri meg sjálvandi um eklatanta óblíðskapin og kuldan, sum ikki passar saman við teirri føroysku sjálvsmyndini, men mest av øllum undrist eg um ta undirliggjandi samtyktina um, at vit í Føroyum onkursvegna eru ov góðvarin og fitt til tess at taka okkum av fólkum við sálarsárum, sum flýggja undan kríggji og øðrum fanansskapi. Hetta er ein margháttlig sjálvsfatan. Er hetta í grundini ikki ein fullkomilig vesalaváttan frá sama fólkaslagnum, sum av sínum eintingum hevur megnað at skipa fyri einari totalari sólarmyrking?


text:
Tíðindi frá Autismufelagnum
Hygg her 🙂 ... Sí meiraSí minni
1 vika síðan
Okkara heilt serliga dóttur Enn ein hjartanemandi grein, um at eiga eitt barn viđ autismu er at lesa á Kvinna.foLes alla greinina á hesi leinkju. ... Sí meiraSí minni
3 vikur síðan
Fitta Lilja❤
Ikki at hava barn sítt hjá særEnn ein áhugaverd og hjartanemandi søga, um eina familju, iđ greiđur frá hvussu tađ er, at hava eitt barn viđ autismu í Føroyum, er at lesa á kvinna.fo. ... Sí meiraSí minni
Tá Sámuel varð 2 ½ ár hendi nakað óskiljandi, tí frá degi til dags misti Sámuel málið, men reaktiónsevnini misti hann tó ikki. Les søguna, sum mamma Sámuel ...
1 mánaði síðan
De skjulte talenter Sera vælumtókta og áhugaverda sjónvarsrøđin "De skjulte talenter" verđur aftur at síggja á sjónvarskíggjanum á DR1. DR1 hevur nevniliga framleitt tríggjar nýggjar partar av røđini og fyrsti partur verđur vístur tann 9. apríl 2018. ... Sí meiraSí minni
På mandag den 9. april 2018 kl. 20.45 sender DR1 det første...
2 mánaðar síðan
Ein mamma sigur sína søgu. ... Sí meiraSí minni
2 mánaðar síðan
😊
So sera gott Beinta Ellendersen 😊💪
Inklusjón krevur fakliga vitan Enn ein áhugaverd grein í nýggjsta Skúlablaðnum, um autismu og inklusjón. Hesaferð hevur Skúlablaðið samrøðu við Anju Djurhuus og Anna Sofíu Egilstrøð, autismuráðgevar hjá Almannaverkinum. Anja og Anna Sofía vísa á, at skulu børn við autismu verða inkluderað í vanliga skúlan, so mugu starvsfólkini, sum eru rundan um barnið, hava góða fakliga vitan um autismu og tey amboð, ið nýtt verða til hesi børn, soleiðis at tey vita, hvat skal til fyri at inkluderađ børn viđ autismu í vanligan skúla. ... Sí meiraSí minni
Inklusjón uttan fakligheit dømd at miseydnastVit kalla tað inklusjón, at øll sama hvønn tørv tey hava, eru partur av vanliga skúlanum. Í grundini eru børnini, ið ikki megna vanliga skúlan, inkluderað við at verða ekskluderað. Tað ...
2 mánaðar síðan
Síggja autismu ov seintSkúlablađiđ hevur áhugaverda grein viđ Malan Mohr, lærara og samskipari av undirvísingartilboðnum til næmingar við autismu í Hoyvíkar skúla. Malan vísir m.a. á, at vit duga ikki nóg væl at síggja børn við autismu og í høvuðsheitum verða børn við autismu útgreinað alt, alt ov seint, serliga gentur. ... Sí meiraSí minni
Vit duga ikki nóg væl at síggja børn við autismuAtypisk autisma er ikki tann vanligi hátturin av autismu. Tey hava ikki trupulleikar við øllum trimum høvuðseyðkennunum, sum eru: samskifti, sosialt samspæl og einsháttaður atburður, men ber...
2 mánaðar síðan
Autismuøkiđ viđ sviđusođForkvinnan í Autismufelagnum vísir á, at førleikastovan eisini átti at havt starvsfólk við kunnleika til autismuøkið, og at lærarar í síni grundútbúgving fingu vitan um næmingar við autismu.Les alla samrøđu í nýggjasta Skúlablađnum. ... Sí meiraSí minni
Autismuøkið við sviðusoð á førleikastovunumForkvinnan í Autismufelagnum, Heidi Aagaard, heldur, at førleikastovan eisini átti at havt starvsfólk við kunnleika til autismuøkið, og at lærarar í síni grundútbúgving fingu vitan um næm...
2 mánaðar síðan
Seinasta tilmeldingarfreist í dag.Góðu limir!Sagt skal verða frá, at aðalfundur felagsins verður leygardagin 17. mars kl 9.30 á Hotel Hafnia, Tórshavn.Skrá fyri aðalfundin.09.30: Vit møtast til ein góðan morgunmat10.00: Aðalfundur sambært viðtøkum felagsinsEftir aðalfundin hevur forkvinnan í Landsforeningen Autisme, Heidi Thamestrup, áhugaverdan fyrilestur um "Tað góðu skúlagongdina". Vit hava valt hettar evni, sum framhald av at Skúlablaðið hesaferð hevur fleiri greinar um autismu. Eisini hava vit nøkur eintøk av Skúlablaðnum við á aðalfundin, til tey sum ynskja at ogna sær tað. Vit enda við einum løttum ábiti, har høvi verður at tosa saman.Aðalfundurin er bert fyri limir.Vinarliga boða frá luttøku á teldupost: tilmelding@autisma.fo í seinasta lagi 12. mars.Skráin fyri aðalfundin er hendan:- Val av orðstýrara- Formansfrágreiðing- Kassameistarin leggur fram grannskoðaðan roknskap- Viðgerð av møguligum innkomnum uppskotum frá limunum- Viðgerð av møguligum innkomnum uppskotum frá nevndini- Val av nevndarlimum- Val av grannskoðara- YmisktVið vón um góða undirtøku til aðalfundinVinarligaVegna nevndina í AutismufelagnumHeidi Aagaard, forkvinnaTlf 509031 – autisma@autisma.fo ... Sí meiraSí minni
2 mánaðar síðan
Áhugaverd samrøða við Malan Mohr. ... Sí meiraSí minni
3 mánaðar síðan


text:
Jólakonsert við Eystanljóð og Tórshavnar Manskór
Eins og tey hava gjørt nakrar ferðir áður, seinast í 2014, hava Eystanljóð og Tórshavnar Manskór aftur í ár gjørt av at vera saman um jólakonsertina. Í ár verður hon sunnudagin 10. desember, sum eisini er 2. sunnudagur í advent.
Og av tí, at kórini hvør í sínum lagi vanliga hava skipað fyri jólakonsertum í sínum øki, hava kórini aftur í ár gjørt av at hava tvær konsertir. Ta fyrru í Gøtu kirkju, hon byrjar klokkan 16.00, og ta seinnu, sum byrjar klokkan 19.30, í Vesturkirkjuni.
Tað eru tvey javngomul kór, sum fara at syngja sunnudagin. Manskórið var stovnað í 1986 og hevði 30 ára stovningardag í fjør, og Eystanljóð varð stovnað í 1987, og hevði tí 30 ára stovningardag í ár.
Tað var russiski tónleikalærarin, André Demidoff, sum stovnaði kórið undir kvøldskúlaskipanini í Gøtu kommunu í 1987, og hann stjórnaði eisini kórinum fyrsta árið. Tá hann fór frá, tók Bjarni Restorff, sum hevur verið kórleiðari hjá Tórshavnar Manskóri síðan kórið var stovnað, við. Bjarni hevur stjórnað Eystanljóði í tveimum umførum, í tilsamans sjey ár. Síðan tað hava fleiri aðrir kórleiðarar leitt Eystanljóð, til Leif Hansen, sum hevur verið leiðari seinastu mongu árini, tók við. Tað er eisini hann, sum stjórnar kórinum nú.
Eystanljóð er rættiliga virkið, og hevur, sum tey flestu føroysku kórini, nógvar konsertir, bæði heima og uttanlands. Kórið hevur eisini tikið størri verk á seg, millum annað hevur Eystanljóð sungið bæði Stórmessuna og Requiem hjá Mozart. Á jólakonsertini fer Eystanljóð at syngja kendar føroyskar og útlendskar jólasangir.
Tórshavnar Manskór er eisini eitt øgiliga virkið kór. Umframt vanligu konsertirnar og kórfestivalin, sum kórið altíð er við í, er Tórshavnar Manskór nógv umbiðið til nógv ymisk tiltøk. Tað hevur við sær, at kórið samanlagt hevur umleið 50 almennar framførslur um árið. Í ár var ein nýtt tiltak á skránni, tá kórið á fyrsta sinni skipaði fyri einari felags konsert saman við Havnar Hornorkestri. Eitt tiltak, sum hepnaðist sera væl.
Nú er tað so jólakonsertin, ella jólakonsertirnar, sum eru á skránni. Kórið, sum framvegis er undir leiðslu av Bjarna Restorff og Kára Bæk, hevur eina rættiliga fjølbroytta skrá, við bæði útlendskum og føroyskum sangum – eisini jólasangum.
Konsertirnar verða sum sagt nú sunnudagin, tann 10. desember. Tann fyrra verður í Gøtu kirkju klokkan 16.00, og tann seinna í Vesturkirkjuni klokkan 19.30.
Kórini vóna, at tit møta fjølment.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Eini 60-70 pisur høvdu leitað sær oman í Miðlahúsið í góðveðrinum hendan seinnapartin 7. aug. at fáa góð ráð og íblástur til at fáa eitt betri flog, nú veinginar á fyrsta sinni veruliga skulu standa sína roynd hjá stórum parti av hesum ungu fólkunum. Eftir stuttan inngang við nakað av reklamu fyri MFS var ein presentatiónsrunda á skránni, har fólk greiddu frá, hvat og hvar tey vóru sloppin inn á lærustovn, og sigast má, at áhugaøkini vóru rættiliga ymisk. Tey flestu høvdu sum vera man valt Danmark sum lestrarland, men eisini heilt fitt av teimum møttu skuldu til Stórabretlands - serliga til Skotlands.
Síðani var lagt út við eini longri framløgu um lestrarlív sum heild, har serligur dentur varð lagdur á at lýsa gerandisdagin hjá einum lesandi á hægri lærustovni og at greiða frá lopinum bæði út í heimin men eisini muninum í millum miðnámsskúla og hægri útbúgvingarstovnar.
Næsta innslagið, sum snúði seg um meira praktisk viðurskifti so sum SU, føroyafrádrátt og ferðaískoyti fekk áhoyrarnar meira við, og nógvir spurningar vórðu settir. Føroya Sparikassi, sum hevði stuðlað tiltakinum, hevði eina framløgu um fíggjarspurningar og val av peningastovni í samband við flyting uttanlands.
At enda var farið út í smærri bólkar, sum vórðu býttir eftir landafrøðiligu valunum av lestrarlondum og býum, har fólk kundu seta meira nágreiniligar spurningar um einstøku støðini.
Sum heild eitt væleydnað tiltak, sum varð hildið í fullsettum húsum. Vónandi kundi tiltakið geva nakað av luft undir veingirnar hjá pisunum, sum nú venda nevunum heimanífrá.


text:
Einki er sum eitt gott prát um Snið, marknaðarføring og strategiskar avbjóðingar. Og drekkamunnurin er eitt gott høvi at savnast um spurningarnar, ið skulu til fyri at finna røttu loysnina og byrja eitt gevandi samstarv.
Tú ert vælkomin at spyrja okkum um tú …
- Hevur brúk fyri at savna vitan við skjótum, bíligum og álítandi marknaðarkanningum
- Heldur at tín samleiki kundi trongt til eina yvirháling
- Hevur tørv á umseta strategi til marknaðarføring og ítøkilig átøk
- Ynskir at geva tínum kundum eina betri uppliving
- Ynskir eina loysn upp á eina ítøkiliga og spennandi uppgávu
- Hevur hug til eitt óbindandi prát um, hvussu tín marknaðarføring kann gerast betri
- Ikki heilt veitst, hvørjum tú hevur brúk fyri
Ring á telefon 51 79 50
Send ein teldupost til allan@savna.fo ella beinta@savna.fo
ella fyll út teigarnar niðanfyri


text:
Lurtispæl
Far til ein veg við hampuliga nógvari ferðslu saman við børnunum. Finn eitt stað, sum tit kunnu standa í tryggari frástøðu frá ferðsluni. Bið børnini hála húgvuna niður um eyguni og bið tey lurta eftir ljóðunum. Skift millum at lurta, gita og hála húgvuna upp fyri at síggja, um børnini gittu rætt.
Bið børnini lurta eftir ymsum ferðsluljóðum. Børnini kunnu eisini gita, um akfarið, tey hoyra, flytir seg frá ella ímóti teimum. Hoyrist munur á, um ein bilur koyrir skjótt ella seint? Hoyrist tað, um ein bilur steðgar, ella um hann økir ferðina? Hvussu ljóðar, tá ein bilur bremsar? Hvat merkir tað, tá ein bilur floytar?


text:
Forna Grikkaland
Forna Grikkaland var ein mentan, ið hoyrdi til eitt tíðarskeið í griksku søguni, ið byrjaði í arkaiskari tíð í 8. øld f.Kr.. Forna Grikkaland hevur eina 1000-ára søgu og verður av mongum mett at vera vøggan hjá vesturlendsku mentanini. Fornu grikkarnir stóðu ímóti hertøkuroyndum og yvirlivdu at vera hersettir av rómverjum, men seinni gjørdust teir partur av Byzantinska ríkinum. Grikska mentanin hevði stóra ávirkan á Rómverjaríkið og breiddi seg harvið til restina av Evropa.
Í forna Grikkalandi hendi gjøgnumbrot við nýtslu av myntum innan handil. Tann athenska "ugglumyntin" ráddi yvir miðalhavshandlinum í 400-300-talinum f.Kr. Ugglan var heilagi fuglurin hjá vísdómsgudinnuni Athenu.
Olympisku leikirnir, fyri at nevna eitt dømi, byrjaðu í tí grikska mentanararvinum. Renessansan (Endurburðartíðin) var ein roynd at endurvekja arvin eftir Rómverjaríkið og Forna Grikkaland. Fyrstu Olympisku Leikirnir vórðu hildnir 776 f.kr.


text:
Um Kunngerðaportalin
Í løgtingslóg nr. 109 frá 17. desember 1987 um alment kunngerðablað verður álagt landsstýrinum at stíla fyri útgávu av einum almennum kunngerðablaði: Kunngerðablaðið.
Í Kunngerðablaðnum skulu allar løgtingslógir, kunngerðir, reglugerðir og aðrar almennar fyriskipanir yvirhøvur, ið landsstýrið gevur út, lýsast.
Frá 1. januar 2013 verður Kunngerðablaðið einans givið út talgilt og ikki í pappírsútgávu sum áður. Kunngerðaportalurin gerst við hesum einasti bindandi kunngerðamiðilin til løgtingslógir, kunngerðir o.a.
Í Kunngerðablaðið A verða løgtingslógir og kunngerðir, givnar av landsstýrinum, lýstar, og í Kunngerðablaðið B verða lógir og kunngerðir, ið ríkismyndugleikarnir geva út, lýstar.
Løgmansskrivstovan røkir Kunngerðaportalin og hevur ábyrgdina av innihaldinum í honum.
Kunngerðabløðini hava ISSN 0907-905X


text:
Orð: Joseph Scriven
Týtt: Victor Danielsen
1. Jesus er tann besti vinur,
vára synd og sorg hann bar;
alt í bøn vit kunnu bera
til vár’ Guð og hvíla har.
Ofta ongan frið vit eiga,
stóra sorg og lítla løn,
eina tí vit ikki bera
alt til Guð í trúgv og bøn.
2. Koma freistingar og royndir,
tykist trupult alt at sjá,
aldri skal tó mótið falla,
um í bøn til Guð vit gá.
Kunnu slíkan vin vit finna?
Alt, oss kúgar, fatar hann,
veit, vit eru veik og vesal,
– hann oss altíð hjálpa kann.
3. Boyggir byrðin oss til jarðar,
tyngir sorgin sál og sinn,
Harrin er vár sól og skjøldur,
ber í bøn til hann tað inn!
Um enn bestu vinir svíkja,
lat í bøn til Guð oss gá!
Hann í fanginum oss fjalir,
har vit frið og gleði fá.


text:
Framsýningar
(netframsýning: 2009) Tað eru liðin 100 ár síðani Rasmus Rasmussen gav út skaldsøguna Bábelstornið undir dulnavninum Regin í Líð.…
September - Desember 2015 Sagnir Sagnir eru skaldskapur av mannamunni. Tær eru søgur um tilburðir, ið veruliga hava verið, og um…
Framsýning á Føroya Landsbókasavni Juni - september 2003 Í summar skipar Føroya Landsbókasavn fyri framsýning av føroyskum frása…
Hans Christian Andersen varð føddur í Odense 2. apríl 1805. Hann var sonur ein skómakara, og familja hansara livdi undir trongum k…
William Heinesen 100 ár Fyri 10 árum síðan, tá ið William Heinesen fór um tey níti, skipaði Landsbókasavnið fyri bókatingi, har b…


text:
Hitt sanna ljósiᵭ, sum skínur í myrkrinum!
Bíblian er Orᵭ Guᵭs - Hinar heiløgu skriftir Guᵭs - ella eisini kallaᵭ fyri: ” sannleiksorðið, Evangeliiᵭ!” Og sum er niᵭurskrivaᵭ og tilætlaᵭ okkum menniskjum m.a.:
” at gera okkum vís og geva okkum vísdóm til frelsu við trúnni á Kristus Jesus, Son Guᵭs!” (2. Tim.: 3 : 15).(Kolossebr.: 1 : 5).
Tær heiløgu skriftir vitna soleiᵭis um seg sjálvar:
”Øll skriftin er innblást av Gudi og er nyttulig til undirvísing/lærdóm til sannføring, til rættleiðing, til uppfostran í rættvísi so gudsmenniskjað kann verða fullkomið, ført fyri at gera alt gott verk!” (2. Tim.: 3 : 16 - 17).
“Hartil er Bíblian niᵭurskrivaᵭ okkum til fyridømir og ávaringar, sum hinar síðstu tíðir eru komnar til!” (1. Kor.: 10 : 11).
”Tær heiløgu skriftir geva okkum lærdóm, tol, troyst og vón!” (Róm.: 15 : 4).
Bíblian sigur: ” Orð Títt er fóti mínum lykt og ljós á leið míni.” (Sálm.: 119 : 105).
Undursins Guᵭ!
(Esaias: 55 : 10 - 11).
"Tí sum regn og kavi fellur niður av himli og fer ikki aftur hagar, fyrr enn tað hevur vatnað jørðina, gjørt hana fruktbara og fylt hana við spírum, so at hon gevur sáð at sáa og breyð at eta,
so skal orð Mítt verða, sum gongur út av munni Mínum - tað skal ikki koma tómt aftur, men gera tað, ið Eg vil, og hava eydnu at avrika tað, ið Eg sendi tað til!"
Orᵭiᵭ!
”Í upphavi var Orðið, og Orðið var hjá Gudi, og Orðið var Gud. Hann (Jesus) var í upphavi hjá Gudi. Alt er vorðið til við Honum (Jesusi), og uttan Hann (Jesus), er einki vorðið til av tí, sum til er.” (Jóh.Ev.: 1 : 1 - 3).
”Orðið varð hold og tók bústað millum okkara, fullur av náði og sannleika, og vit sóu dýrd Hansara (Jesusar), dýrd sum hana, ið einborin Sonur hevur frá Faðir Sínum.” (Jóh.Ev.: 1 : 14).


text:
Talv: Føroyar vunnu kappingina millum smátjóðir
ítróttur18-11-2017 - 18:24 - Jóanis Nielsen
Føroyar vunnu í dag talvkappingina millum smátjóðir. Kappingin hevur verið í Andorra.
Í seinasta dystinum í dag var mótstøðuliðið júst Andorra.
Føroyar vann 2½-1½
Rógvi Egilstoft Nielsen vann á 3. borði, ímeðan Helgi D. Ziska, Høgni E. Nielsen og John Rødgaard allir telvaðu javnt.
Vit á JN.fo ynskja føroysku telvarunum hjartaliga tillukku við bragdinum.
Triði føroyski sigurin
Hetta var fimta Small Nations kappingin í talvi fyri landslið í Evropa. Føroyar hava nú vunnið hana tríggjar ferðir. Hinar ferðirnar hevur Luksemburg vunnið.
Hesaferð høvdu vit okkara bestu manning. Helgi, Høgni og John hava verið ógvuliga tryggir og sannførandi. Allir hava sama úrslit; seks vunnin og trý jøvn. Einki tapt. Rógvi kom ruddiliga afturíaftur í dag við flottum og avgerandi sigri. Silas var við sum obligatoriski unglingin og fekk í alt trý stig í fimm dystum. Tað man vera góðkent avrik.
Føroyska talvlandsliðið kemur nú heim aftur av aðru kappingini seinastu vikurnar. Frammanundan vóru teir við í stóru EM-kappingini á Kreta.
Stórmeistarin Helgi Dam Ziska var ósigraður á fyrsta borði bæði í EM á Kreta og nú aftur í mini-EM í Andorra. Tað talar fyri seg, og er vitnisburður um hvat týdning hann hevur fyri føroyska landsliðið.
Endaliga støðan í EM-kappingini fyri smátjóðir í Andorra gjørdist henda:
1. Føroyar 17 stig
2. Monaco 15
3. Andorra 14
4. Kýpros 12
5. Luksemburg 11
6. Liktinstein 7
7. Malta 6
8. Guernsey 3
9. San Marino 3
10. Jersey 1
Føroyar vunnu átta dystir og telvaðu ein javnan. Tvey stig fáast fyri vunnan dyst, eitt fyri javnleik og einki fyri taptan dyst. Andorra vann fyrstu sjey dystirnar, men tapti báðar teir seinastu, í gjár fyri Monaco og í dag fyri Føroyum, og endaði tí eisini aftanfyri Monaco.
Til stuttleikar kann nevnast, at støðan í oddanum hevði verið hin sama, um gamla skipanin við borðstigum hevði talt fyrst. Føroyar fingu 27 borðstig, Monaco 25½ og Andorra 25.
Ósigraðir
Úrslitini hjá Føroyum í Andorra vóru hesi:
Føroyar-Luksemburg 2-2
Føroyar-San Marino 4-0
Føroyar-Guernsey 3½-½
Føroyar-Liktinstein 3½-½
Føroyar-Jersey 2½-1½
Føroyar-Monaco 2½-1½
Føroyar-Malta 3-1
Føroyar-Kýpros 3½-½
Føroyar-Andorra 2½-1½
Úrtøkan hjá føroysku telvarunum var henda:
1. Helgi Dam Ziska 6½/8
2. Høgni Egilstoft Nielsen 6½/8
3. Rógvi Egilstoft Nielsen 4½/7
4. John Rødgård 6½/8
5. Silas Eyðsteinsson 3/5
EM-kappingin millum smátjóðir í Evropa í talvi verður aftur um tvey ár.


text:
Lómur er bara á landi, tá ið hann reiðrast. Hann ger sær reiður við tjarnir og vøtn uppi í fjøllunum. Lómur er kringur bæði at svimja og kava, men hann fær ikki gingið. Beinini sita so aftarlaga á kroppinum, at tey ikki klára at bera hann.
Lómur er sera styggur, so tað er ringt at koma nær at honum. Um hann varnast fólk, svimur hann so djúpt, at bara skallin og eyguni koma uppundan. Lómur fær verið undir vatni í umleið 8 minuttir, so tá ið hann kemur uppaftur, er hann komin langt burtur úr vanda.
Lómur
- Longd: 53-69 cm
- Vekt: 1700 g
- Flog: 106-116 cm
- Egg: 2


text:
Barnaansing
Dagstovnar í Eysturkommunu
Í Eysturkommunu hava vit eitt fjølbroytni av møguleikum til familjuna. Tveir dagstovnar eru í ávikavist Leirvík og við Gøtugjógv. Harafturat hava vit eisini eitt Frítíðarheim til børn í forskúlaaldri og upp til 2. flokk.
Meðan Brúsi og Gjái bjóða ansing av børnum í einum tryggum og góðum umhvørvi, hevur Frítíðarheimið til endamáls at geva børnunum ein tryggan og avbjóðandi gerandisdag, heldur sum eitt frítíðartilboð enn ansing. T.v.s. børnini kunnu eftir skúlatíð koma á Frítíðarheimið at hugna sær og spæla saman við øðrum børnum.
Gjald fyri ansing
Gjaldið fyri barnaansing verður avgreitt sum sjálvvirkandi gjaldsavtala umvegis GjaldSkipanina. Samtykki um gjald fyri barnaansing er at fáa á stovnunum og á kommunuskrivstovuni.
Ansingargjald:
Børn 0-3 ár - Full tíð: kr. 1.600,- Hálv tíð: kr. 800,-
Børn 3-7 ár - Full tíð: kr. 1.500,- Hálv tíð: kr. 750,-
Skúlaspírin/Frítíðaransing (0. flokkur) kr. 1.500,-
Frítíðaransing 1. og 2. flokkur kr. 700,-
Juli mánaður er gjaldsfríur.
Um tygum/tit hava 3 ella fleiri børn í ansing, fáa tygum/tit systkinaavsláttur. T.v.s. at 2 børn gjalda fullan prís, meðan hini gjalda ½ prís. Systkinaavslátturin er ½ prísur av lægstu gjøldunum.


text:
Orð: Petur William Háberg
Lag: Jens Guttesen
1. Kom, sæla stund, ið endar neyð og váða,
kom, sæla stund, mær leingist eftir tær!
Kom, sæla stund, tá sál mín loyst skal skoða
tann flokk, sum heim er farin undan mær!
2. Náttin er myrk, og long er leið at ganga,
fótur mín snávað hevur manga ferð;
ólíka har, ið fagrar blómur anga,
og dagur aldri dimmist eins og her!
3. Faðir, tú veitst, hvat barni tínum tørvar,
fatar, tá eingin annar skilja kann;
grøða kanst tú, tá Satans óndu ørvar
særdu so meint, og myrkrið sigur vann.
4. Leið tú meg, Faðir, lær tú meg at bíða!
Sál mín er still, ert tú bert nær hjá mær,
til vit ein dag um perluportrið stíga;
kom, stund so sæl, mær leingist eftir tær!


text:
Mentorskipan á setrinum 2017-2018
Eitt trivnaðartilboð til nýggj lesandi
Á sumri í 2016 var nýggj mentorskipan sett á stovn á Setrinum. Fyrsta árið fram til summarið 2017 var at rokna sum eitt royndarár.
Ætlanin við mentorskipanini er, at eldri lesandi eru til taks at hjálpa nýggjum lesandi, so tey skjótari kunnu koma at trívast á Setrinum.
Uppgávurnar hjá mentorunum eru í høvuðsheitum at:
- Styrkja samleikan hjá teim lesandi á Setrinum
- Kunna lesandi um at taka ábyrgd av egnari læring
- Vísa lesandi á aðalreglur fyri vandamálsgrundaða, evnislagaða læring
- Fyrireika lesandi til at skipa bólkar og til at arbeiða í bólkum
- Stuðla lesandi í at byggja upp sosialar felagsskapir
Hetta verður gjørt við m.a.
- at skipa fyri trivnaðartiltøkum fyri nýggj lesandi – t.d. innleiðslutúr og felags innleiðsludag og -veitslu.
- at skipa lesibólkar og vísa á lestrarteknik og próvtøkufyrireiking.
Les meira um endamálið við mentorskipanini við at trýsta á leinkini til høgru.


text:
Norðborg kemur fulllfermd í Ánirnar
vinna07-12-2017 - 13:23 - Jóanis Nielsen
Norðborg er á veg í Ánirnar fullfermd av sild, teir verða í Ánunum um 14 tíðina. Annars var ætlanin at fara á Fuglafjørð at bunkra, men har var veðrið so vánaligt, at teimum varð rátt frá at koma har í dag.
Norðborg hevur fiskað sild í altjóða sjógvi norðanfyri føroyska markið, teir hava roynt ímillum 68,3 N og 69 N, har hevur eisini Tróndur í Gøtu verið.
Vit tosaðu við stýrimannin Jóhan Isaksen fyri løtu síðan, hann segði at teir hava 1.400 tons av frystum, so hava teir eisini eitt sløð av lýsi og mjøli.
Av teimum 1.400 tonsunum, sum eru fryst, eru 150 tons heilfryst sild, 700 tons eru skrædlað sild og 550 tons eru sildafløk.
Teir rokna við at landa í dag og í morgin, so er ætlanin at fara nýggjan túr á sild leygardagin.
Skipari hendan túrin er Hans Klakkstein.


text:
Vegurlagið í Írlandi er lýtt og slavið, og tí er lendið nógvastaðni albeitt og grasgrønt. Írland var leingi undir bretskum yvirvaldi. Í 1922 fekk syðri partur - um fýra fimtingar av oynni - sjálvstýri í Bretska Heimsveldinum og gjørdist óheft lýðveldi í 1948; men Norður Írland varð verandi saman við Bretlandi. Landbúnaður er enn høvuðsvinna; men eisini í Írlandi eru mong fólk - helst ungfólk - flutt av bygd til býirnar. Náttúrutilfeingið er ikki nógv, og hóast ídnaðurin og ferðamannavinnan eru vaksin, er Írland eitt av fátækastu londunum í Vesturevropa.
Írski høvuðsstaðurin Dublin hevur átt týðandi leiklut í søgu landsins. Hesin fjølbygdi býur var miðdepil í frælsisstríði íra ímóti bretum, t.d. Í páskauppreistrinum í 1916. Seinastu árini hava ídnaður og tænastuvinnugreinir tikið seg upp í Dublin, og mong fólk eru flutt higar aðrastaðni úr landinum at fáa arbeiði.
At fara á vertshús at fáa sær eitt krúss av øli, práta og spyrja tíðindi er gamal siður í Írlandi. Tilburðir úr írsku søguni verða ofta bornir fram í sangi, og javnan er lívligur fólkasangur at hoyra á vertshúsunum. Tjóðardrykkur íra er "stout" - sterkt, svart øl við tjúkkari, ljósari froðu. Størsta bryggjarí í Evropa er í Dublin. Guiness-ættin stovnaði tað fyri 200 árum síðan.
Írar eru gudrøkið fólk, og katólska kirkjan eigur stórt rúm í gerandisdegi teirra. Átrúnaðarligar skrúðgongur eru vanligar, og kirkjur eru víða um landið. Mangar teirra eru halgaðar Mariu moy. Kirkjan rekur bæði sjúkrahús og skúlar og er sterk í samfelagnum; t.d. er hon harðliga ímóti fosturtøku og at fólk nýta fyribyrgjandi evni. Bara fá ár eru, síðan hjúnaskilnaður varð loyvdur í Írlandi. Tjóðardagurin, pátriksmessa, eitur eftir halgimenni.
Ikki er nógv orkuráevni í Írlandi, t.d. kol ella olja. Men stórar torvheiðar eru í landinum. Plantuleivdir, ið liggja undir runu, verða til mógv, tá ið tær torna. Turkaður mógvur verður torv. Summar bygdir hava sínar egnu torvheiðar, har bygdarfólkið sker sær eitt ársbrenni, og so eru eisini stórar torvheiðar, sum landið eigur, har verður skorið við maskinu. Torvið verður, m.a. nýtt sum brenni í torvfýrdum orkuverkum.
Albeittu fløturnar í Írlandi eru óføra gott beiti hjá kappríðingarrossum. Írska rossið er tiltikið um allan heim og vinnur ofta altjóða kappingar. Mong ross verða eisini flutt út, og er tað góð inntøka. Rossini verða keypt og seld á stórum marknaðum og uppboðssølum; ofta savnast heil húski at hyggja at søluni.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Dublin
Vídd: 70.280 km2
Fólkatal: 4.301.000
Alment mál: írskt, enskt
Átrúnaður: kristindómur 96%, aðrir 4%
Stýrðislag: fólkaræði, fleirflokkaskipan
Gjaldoyra: evra


text:
Orð: Niels Hausgaard
Lag: Fólkalag
Týtt (lutvíst): Kári P.
Viðmerking: Yrktur a sumri 1984 til mentanarstevnu í Norðurlandahúsinum.
1. Nú bløðini skriva várt land fer um koll
hví hjálpir oss nú eingin Nólsoyar Páll
øll klípast og klandrast at tryggja sær sess
hygg – annarhvør ungi nú føðist við stress.
2. Alt veksur í virði nú – uttan tín løn
tí fólkið skal spara er vísmanna bøn
títt kekkhefti klænkar og svárt svíður sár
tá bilar og video broytast hvørt ár.
3. Er títt typuhús norskt og títt sjónvarp japanskt
tað tú hoyrir og sært har er danskt amerikanskt
hvat er tað, sum bagir, hvørjum endar alt við
sig mær: fáa vit føroyingar ongantíð frið?
4. Men ovasti dómstólur dóm hevur felt
tú skalt eta tey epli, tú sjálv hevur velt
tí meirilutin ræður og tað er so rætt
at alt verður júst so sum hann hevur sagt.
5. Men – gerast fólk klók av at fylkjast í flokk
so vóru vit bæði vísmenn um vit vóru nokk
tó málfrøðin mest hevur fávit mítt fest
um ”flest” merkir ”best” ella barasta: ”flest”.


text:
Birita Nielsen úttikin til A landsliðið
Í døgunum 6. til 11. apríl, skal føroyska A landsliðið hjá kvinnum á heimavølli leika innleiðandi undankapping til HM, sum verður í Fraklandi í 2019. Landsliðsvenjarin Pætur Clementsen hevur úttikið tann føroyska hópin, sum telur 20 leikarar, og harímillum er sum kunnugt 17 ára gamla Birita Nielsen úr B68.
Birita, sum er verjuleikari, er bæði stór og sterk, og vinnur eisini teir flestu luftbóltarnar. Umframt at vera liðskipari, er hon eisini ein sympatiskur leiðari, sum viðleikararnir síggja upp til. Síðani hon byrjaði at leika fótbólt, hevur hon mest sum altíð leikt sum svipari, umframt at hon eisini hevur drúgvar royndir á bæði U17 og U19 landsliðinum.
Føroyar eru annars í bólki 4, har mótstøðuliðini eru Luksemborg, Montenegro og Turkaland. Turkaland er eisini mettur at verða favorittur at vinna bólkin, men eftirsum tað verður leikt í Føroyum, mugu Føroyar eisini metast, at hava ein góðan møguleika, at leika seg víðari. Seinast innleiðandi kapping var til HM, eydnaðist tað Føroyum at vinna sín bólk, har Montenegro eisini var í bólkinum. Tað eru 4 innleiðandi bólkar, har vinnarin av hvørjum bólki, umframt tann besti 2’arin leika seg víðari til sjálva undankappingina.
Herfrá ynskja vit Biritu Nielsen hjartaliga til lukku við úttøkuni.
Koyr á B68


text:
Lýsingarnummar: 9320
Standur: Óbrúkt
Prísur: 5.800 kr.
Lýsing
Autoterm oljufýringar til sølu, vit hava ojufýringarnar í nógvum ymiskum støddum, 12 volt og 24 volt og bæði í luft og vatn tvs. vit hava oljufýringar sum hita rúmi og oljufýringar sum hita kølivatnið.
Alt fylgur við til montering. Til oljufýringar er innbygdur hitafølari soleiðis at man kan stilla oljufýringina til ein ávísan temperatur og hon heldur hann. oljufýringar brenna sera lítið og larma ikki nógv (vit hava eina setta upp sum man kann síggja).
Oljufýringarnar eru sera væl egnaðar til t.d bát, bil, summarhús, garagir, skúrar og maskinur. Oljufýringarnar hava 6 mánar garanti.
Prísirnir eru sera kappingarførir. t.d 5800 fyri eina 2 kw luft oljufýring og 6800 fyri eina 4 kw luft oljufýring og 1000 krónir fyri GSM modul so man kann tendra oljufýringina við fartelefon. um tit ynskja at vita meir eru tit vælkomin at seta tykkum í sambandvið meg á 243361 ella við at senda mail til dja@mail.fo, vit hava faldarir uppá oljufýringarnar. Vit plaga at hava nakað inni og um vit bíleggja er leveringstíðin um 2 vikur. Vit eru staddir á Agjum
Neyðugt er at rita inn fyri at seta spurning.


text:
Løtt loysn uppá alla bústaðarneyð
Politikkur30-03-2017 - 22:56 - Jóanis Albert Nielsen
Rættulig bústaðarneyð er í Føroyum í hesum døgum.
Tilflytingin og ynski hjá føroyingum um at verða færri í húsi, hevur svára bústaðarneyð við sær.
Avleiðingin er at leigukostnaðurin serliga í høvuðsstaði okkara er farin til himmals, og somuleiðis kostnaðurin at seta føtur undir egið borð.
Eftirhondini tykist mær hjartaliga synd í teim ungu menniskjum sum byggja sær bústað í dag, og koma at sita sum trælir undir bankans oki í eini 30-40 ár. Tann ovurhonds kostnaður tað er at byggja sær ein bústað í dag, er ikki bara at rista av sær, tað krevur tvær ónormalt stórar lønir í minst 20 ár, fyri bara at fáa eitt rímuligt andarhald. Eitt bakkast í búskapinum kann forkoma øllum hesum fólkum.
Men hví er støðan vorðin so sum hon er?
Eg fari at pástanda, at nokk av bústaðum eru kring landið sum er, til at nøkta alla bústaðarneyð í dag. Tað krevur bara, at rættur bústaðarpolitikkur verður rikin.
Á Sandi búgva fólk í 200 húsum, meðan 70 hús standa gapandi tóm og myrk alt árið. Hesi hús eiga borgarar úr øðrum kommunum, fólk í útlandinum, og so framvegis.
Orsøkin til at tey standa tóm, er tí at tað er bíligt at hava hús standandi tóm.
Tað kostar nevnliga millum lítið og onki at hava og eiga eini hús úti á bygd, og tí kunnu øll tað, serliga tey við einum oyra á bokini. Kommunur hava onga heimild at gera nakað við hesa støðu.
Kommunur skipa bygdina við eini byggisamtykt, og í sethúsaøki vilja kommunur hava sethús. Men tær hava onga lógarheimild at tryggja sær, at húsini verða brúkt sum sethús, og tí er triðja hvørt hús á Sandi sum stendur í sethúsaøki summarhús.
Hetta er orsøkin til stóru bústaðarneyðina í dag.
Vit í Sands kommunu hoyra dagliga um fólk sum leita eftir onkrum at leiga ella keypa, men her er onki til leigu ella sølu. Sjálvt um triðja hvørt hus stendur tomt.
Mítt tilmæli til lógarsmiðirnar á Vaglinum er, at geva kommununum heimild at krevja bústaðarskyldu. Hetta hevði havt við sær, at summi høvdu flutt hagar fyri at kunna havt húsini framvegis, meðan onnur høvdu selt. Fleiri hús høvdu blivið til sølu, og prísurin hevði lækka.
Fingu vit 70 borgarar knýttar at húsunum sum standa tóm, og fingu skattin frá teimum, so skuldu vit bygt leigubústaðir í rúgvuvís, og nøkta einhvønn eftirspurning eftir húsum her suðuri.
Men hetta ber ikki til, so leingi sum lógarheimild ikki er fyri hesum.
Hetta er veruliga ein stórur trupulleiki, sum kann loysa alla bústaðarneyð ið vit hava í landinum í dag, um lógarsmiðir okkara tora.
Leggjast skal afturat, at hetta mál er ikki viðgjørt politiskt á Sandi, og tí stendur hetta fyri mína egnu rokning.
Brandur Sandoy, Borgarstjóri


text:
Mona Lisa
Mona Lisa ella La Gioconda er ein kendur málningur av Leonardo da Vinci. Málningurin hongur í Louvre í Paris. Leonardo málaði málningin tíðarskeiíð 1503–06. Tað var hin múgvandi Francesco del Giocondo, ið bílegði málningin, hann ynskti at fáa ein málning av ungu konu síni, tann tá 24 ára-gamla Lisa del Giocondo. Eftir at málningurin var liðugur, valdi Leonardo tó at hava málningin sjálvur, og tók hann við sær á sínum ferðum. Í Louvre savninum í Paris, hevur málningurin sín heilt egna vegg og er eftiransað av tveimum vaktarmonnum í upplatingartíðini. Frans 1. av Fraklandi stovnaði listasamlingina hjá Louvre eitt nú við verkum eftir Titian og Raphael, sum hann tók við sær heim úr Italia sum herfong. Hann tók eisini bæði Mona Lisa (La Gioconda) og listamannin, ið málaði tað, Leonardo Da Vinci, við sær til Fraklands.
Slóðir úteftir[rætta | rætta wikitekst]


text:
Árni Gregersen, ting.fo 14.03.2017 (14:05)
Róland umbyggjast í Føroyum
Tað verður eftir øllum at døma skipasmiðjan MEST, sum fer at umbyggja nýggjasta skipið hjá Bakkafrost, Róland.
Skipið er farið úr Hollandi og er á veg til Føroyar. Skipið er keypt við teimum treytum, at tað verður latið av seljarunum í Føroyum til Bakkafrost.
Bakkafrost hevur seinastu dagarnar verið í samráðingum við MEST um umbyggingina og Regin Jacobsen, stjóri á Bakkafrost, sigur, at alt bendir á, at tað verður MEST, sum fer at umbyggja og rigga skipið til.
-Teir góvu okkum eisini eitt tilboð um at umbyggja Martin, men tá høvdu vit nógvarn skund, so tað arbeiðið var gjørt í Noreg. Nú halda vit, at hetta best verður gjørt í Føroyum, leggur hann afturat.
MEST hevur latið ein part av útgerðini til Martin, so tey vita hvat skal til. Seinastu dagarnar hevur MEST gjørt nakrar broytingar umborð á Martin, men væntandi fer skipið aftur í vinnu seinni í vikuni.
-Tað er sjálvandi ein fyrimunur, at tað er MEST sum ger arbeiðið, tí tað verður eisini helst tey, sum fara at taka sær av viðlíkahaldinum av skipunum, sigur Regin Jacobsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 16.05.2018 (14:00)
Eru vandamiklari fyri náttúruna enn menniskju
Hóast hormonórógvandi evni meiri ella minni eru bannlýst úr allari føði, verða tey framvegis nýtt í nógvum øðrum, sum vit keypa og nýta heima. Men hóast vit ikki fáa tey í okkum, kunnu tey framvegis vera skaðilig.
Í kvøld skipa Føroya Fróðskaparfelag og Tórshavnar kommuna fyri einum fyrilestri í Finsen í Havn um hormonórógvandi evni.
Fyrilestur verður við Poul Bjerregaard, professara á Syddansk Universitet í Danmark um tilgongdina í ES at fáa REACH at virka viðvíkjandi hormonórógvandi evnum. Eisini fer Maria Dam frá Umhvørvisstovuni at koma við nøkrum uppskotum um, hvussu vit í Føroyum kunnu verja okkum ímóti hormonórógvandi evnum við støði í 20+ ára arbeiði við dálkandi evnum í norðurlendskum samstarvi.
Maria Dam sigur, at hormonórógvandi evni í dag í stóran mun verða nýtt sum bleytgerandi evni, í vaskievni og smyrsli og í nógvum leikum.
- Hesi evnini eru somikið vandamikil, at vit hava bannlýst teimum frá matvørum, í øllum førum teimum flestu. Tað er soleiðis, at vit hava ein positivlista, altso ein lista yvir, hvørji evni eru loyvd í matvørum, heldur enn at nevna øll, sum ikki eru loyvd, sigur Maria Dam.
Hon heldur, at tað er torført hjá teimum flestu okkara at vita, hvørjum vørum slík hormonórógvandi evni eru í, men tað er millum annað tað, sum hon fer at greiða frá í kvøld.
- Hetta er eitt trupult evni, tí tað finnast eisini nátúrlig, hormonórógvandi evni, men tey mannagjørdu eru ofta nógv kraftmiklari enn tey nátúrligu. Ofta eru tey nógv vandamiklari fyri umhvørvi enn fyri fólk, sigur hon.
Fyrilesturin verður í Finsin, gomlu kommunuskúlaauluni, í kvøld klokkan 19.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gunnar Onghamar, sum er úr Havn, sendi mær í dag eina mynd úr avísini, Nordjyske Stiftstidende, sum hann til gerandis skrivar fyri. Orsøkin er dagsins tekning hjá Jens Julius Hansen (f.1950), sum bara kallar seg Julius.
Í dag teknar hann uppskriftina at savna eina kistu, nú Ikeastovnarin, Ingvar Kamprad, er deyður 91 ára gamal.
Vágið og kanska ósømiligt, tí vit altíð halla til latínska orðatakið, De mortuis nil nisi bene, um tey deyðu einki annað enn gott.
Hinvegin er tekningin hugvekjandi beinrakin og hevur eitt alment gyldi hjá øllum teimum, sum hava verið í infernohandlinum og aftaná roynt at savna skáp, borð, bríkir og sofur.
Norski sangarin Ole Paus (f.1947) gjørdi í 1979 ein satiriskan sang, I en sofa fra Ikea, sum lýsir ranguna á brúkarasamfelagnum og samstundis var eitt aftursvar til sosialrealistisku filmarnar hjá norsku Wam & Wennerød um sama mundið.
Danski Julius, sum enn er frammi og reiðiliga tað, er upprunaliga skúlalæri, og átti eina av teim tólv donsku satirutekningunum av Muhammed, sum Jyllands Posten valdi at prenta í 2005. Men hann teknar eisini klatrinissur til borgarlig heim á jólum.
Meðan norðurjútska dagspressan er vágin, er norðurføroyska pressan knapt so vágin.
Millum framhaldssøgurnar hava tey nú funnið eitt nýtt eftirmæli at prenta og selja á pappíri. Tað eru allir útlendskir fótbóltsspælarar síðan 1988, síðu upp og síðu niður. Tað er beint til køliskápshurðina, hvat tá?
Hvat verður næsta eftirmælið, sum pressan, ið týðuliga er komin undir farg, fer at seta á prent? Agn- og húkaleverandørar fyri og eftir Bollagrynnuna?


text:
Útgivið tann: 30.12.2013
Skræða, skrædna (Jógvan í Lon Jacobsen)
Skrivað hevur: Jógvan Andersen
Orðini skræða og skrædna koma við hvørt í bland. Tá ið vit siga skræða, er tað onkur, sum ger tað, men tá ið vit siga skrædna, hendir tað bara, uttan at vit vita hvør ger tað. Vit kunnu skræða okkurt sundur, men vit kunnu ikki skrædna nakað sundur. Vit kunnu hinvegin siga, at okkurt skrædnar ella skrædnar sundur, men vit kunnu ikki siga, at okkurt skræðir ella skræðir sundur. Siga vit t.d. at seglini vórðu skrødd, er tað onkur, sum hevur gjørt tað, men siga vit at seglini skrædnaðu, hendir tað bara. Úrslitið er sjálvandi tað sama. Dúkurin skrædnaði ella varð skræddur merkir ikki heilt tað sama.